АҚШ вице-президенти Сурия мухолифатини дастаклашни ваъда қилди\n02 июн 2020, Тошкент вақти: 14:37\nАҚШ вице-президенти Жозеф Байден Германиянинг Мюнхен шаҳрида ўтаётган Хавфсизлик анжуманидан ташқари Сурия мухолифати вакиллари билан шанба куни учрашишини маълум қилди.\nВашингтон Сурия мухолифатини қўллаб-қувватлашни давом эттиришини айтган Байден Қўшма Штатлар ҳозирда 50 миллион доллардан кўпроқ ноҳарбий ёрдам кўрсатаётганини қўшимча қилди.\nБайден бу гапларни 400дан ортиқ дипломатлар ва мудофаа вазирликлари расмийлари иштирок этаётган Хавфсизлик масалаларига бағишланган анжуманида айтди.\nМюнхен анжуманида Европа Иттифоқи, АҚШ, Россия ва бошқа давлатлар расмийлари иштирок этмоқда.\nРоссия Мудофаа вазирлиги коронавирусга қарши вакцинани одамларда синашни бошлади\nМудофаа вазирлиги коронавирусга қарши вакцина излаб топиш лойиҳасида иштирок этаётгани апрель ойида маълум қилинган эди.\nРоссия Мудофаа вазирлиги ҳарбий хизматчилар орасида COVID-19 вакцинасини синаб кўриш учун 50 нафар ихтиёрчини танлаб олди. Бу ҳақда вазирликка таянган ҳолда ахборот агентликлари хабар берди.\nМаълум қилинишича, ҳарбий хизматчиларда Мудофаа вазирлигига қарашли 48-Марказий илмий-тадқиқот институти ўйлаб топган вакцина синалади. Ихтиёрчиларнинг биринчи гуруҳи институтга 3 июнь куни олиб келинади.\nБош вазир ўринбосари Татьяна Голиковага кўра, айни пайтда Россия мутахасислари томонидан COVID-19га қарши вакцина ўйлаб топиш бўйича 47 лойиҳани амалга оширмоқда.\nБритания собиқ ташқи ишлар вазирлари Ҳонконг халқаро мониторинг гуруҳи ташкил этишни таклиф қилмоқда\nҲонконгда ўтган йили Хитойга қарши 7 ой намойишлар бўлган эди.\nБританиянинг етти нафар собиқ ташқи ишлар вазири Бош вазир Борис Жонсонга Ҳонконг бўйича халқаро экспертлардан иборат мониторинг гуруҳини ташкил этиш таклифи билан мурожаат йўллади.\nМурожаатни Малькольм Рифкинд, Маргарет Бекетт, Уильям Хейг, Жереми Хант, Дэвид Милибэнд, Дэвид Оуэн ва Джек Стро имзолаган. Муаллифлар Британия “Катта еттилик” давлатларини халқаро мониторинг гуруҳини ташкил этишга жалб қилиши зарур, деб ҳисоблайдилар.\nУларга кўра, халқаро мониторинг гуруҳи 1990 йилларда Болқон инқирозини мувофиқлаштириш учун ташкил этилган ташкилот принциплари асосида иш олиб бориши мумкинлигини айтмоқдалар. Бу ташкилотга АҚШ, Британия,Франция, Германия, Италия ва Россия бирлашган эди.\n1997 йилгача Британия тасарруфида бўлган Ҳонконг Хитой ҳукумати қабул қилишни режалаштираётган “Миллий хавфсизлик” тўғрисидаги қонун ортидан мухторият ҳуқуқини йўқотиши мумкин.\nХитой Ҳонконгни “Бир давлат-икки тузим” принципи асосида бошқаришга ваъда берган эди. Бироқ янги қонун қабул қилиниши билан Хитой Ҳонконгда сўз эркинлиги ва демократияни бостириш имкониятига эга бўлади.\nХитой ҳукумати мазкур қонун ўтган йили Ҳонконгда 7 ой давом этган норозлик намойишларидан сўнг минтақада “террорчилик ва экстремистликка барҳам беришиши”ни таъкидламоқда. Мазкур намойишларда иштирок этган миллионлаб ҳонконгликлар жиноятларда гумонланганларни Хитойга топшириш тўғрисидаги қонун лойиҳасига қарши чиққан эди. Оқибатда Ҳонконг ҳукумати бу қонунни муҳокама қилишни тўхтатган.\n“Миллий хавфсизлик” тўғрисидаги қонун лойиҳаси ҳам Ҳонконгда минглаб одамлар иштирок этган норозилик намойишларига сабаб бўлди.\nБунга қадар Хитойнинг Ҳонконгга нисбатан сиёсатини Британия, АҚШ, Австралия ва Канада танқид қилиб чиққан эди.\nКанада ва Британия Россиянинг "Катта еттилик" саммитига таклиф қилинишига қарши\nКанада Бош вазири Жастин Трюдо 1 июнь куни Оттавада ўтган йиллик анъанавий матбуот анжуманида Россиянинг “Катта еттилик” саммитига таклиф қилинишига қарши эканини билдирди.\n“Россия “Катта саккизлик”дан Қримга бостириб кирганидан сўнг чиқарилган эди. Россия ҳозир ҳам халқаро тартиб-қоидаларга ҳурматсизлик қилишда давом этмоқда. У “Катта еттилик”дан ташқарида ва бундан буён ҳам шундай бўлиб қолаверади”,- деди Трюдо.\nАввалроқ Британия ҳам Россиянинг “Катта еттилик” саммитига таклиф қилинишига қарши эканини билдирган эди.\n31 май куни АҚШ президенти Дональд Трамп июнь ойида ўтказилиши режалаштирилган “Каитта еттилик” саммитини сентябрга қолдирмоқчи экани ва унга Россия, Австралия, Ҳиндистон ҳамда Жанубий Кореяни таклиф қилмоқчилигини айтганди.\nТрамп АҚШ, Канада, Германия, Британия, Япония, Италия ва Франциядан иборат “Катта еттилик”ни “Жуда эскирган давлатлар гуруҳи”, деб атади.\n1 июнда Трамп президент Владимир Путин билан телефон орқали мулоқотда Россиянинг саммитдаги иштирокини муҳокама қилгани айтилди.\nЎша куни Россия президенти матбуот котиби Дмитрий Песков ҳозирча Трамп Россияни қандай шартлар асосида “Катта еттилик” саммитига таклиф қилиши номаълум эканини билдирди.\nҚозоғистонда коронавирусга чалинганлар сони 11,5 мингдан ошди\nҚозоғистонда 1 июндан карантин чоралари юмшатилди.\nҚозоғистонда расмий маълумотларга қараганда, 1 июнь ҳолатига кўра, 263 одамда коронавирус аниқланди. Беморлар сонининг ўсиш кўрсаткичи 2,3 фоизни ташкил қилди.\nКоронавирус билан касалланиш ҳолатлари авваллари Қозоғистоннинг барча ҳудудларида кузатилган бўлса, 1 июнь куни Оқмўла, Шимолий Қозоғистон ва Қўстанай вилоятларида коронавирусга чалинган бирорта одам аниқланмади.\nСўнгги бир сутка ичида 183 бемор соғайди. Бу билан соғайганлар сони расман 5 587 киишга етди.\nҚорзоғистонда коронавирус ҳолати илк бор аниқланган 13 мартдан бери 11 571 бемор аниқланди. Улардан 41 нафари вафот этди.\nҚирғизистонда коронавирусдан 17-бемор вафот этди\nВафот этган 79 ёшли аёлнинг коронавирус туфайли эски касалликлари кучайиб кетган.\nҚирғизистонда 2 июнь ҳолатига кўра, яна 28 одамда коронавирус аниқланди. Бу билан бу мамлакатда коронавирус юққанлар сони 1845 кишига етди.\nСоғлиқни сақлаш вазири ўринбосари Нурбўлўт Усенбаевнинг билдиришича, беморлардан бир нафари 1 июнь куни Норин шаҳрида вафот этди. Вафот этган 79 ёшли аёлнинг коронавирус туфайли эски касалликлари кучайиб кетган.\n“Норин вилоят касалхонасида 13 майдан бери даволанаётган бемор вафот этди. Унинг аҳволи 1 июнда кескин ёмонлашган. Унинг диагнози пневмониянинг ўта оғир кўриниши. Бундан аввал бу одам ишемик инсульт, мия инфаркти, қанд диабети билан оғриган экан”, -деди Нурбўлўт Усенбаев.\nБу билан Қирғизистонда коронавирусдан ўлганлар сони 17 кишига етди.\nҚирғизистонда коронавирус илк марта аниқланган 18 мартдан 2 июнгача 1219 бемор соғайди.\nВашингтондаги норозилик намойишлари ортидан пайдо бўлган манзара.\nАҚШ президенти Дональд Трамп афроамерикалик Жорж Флойднинг оқ танли полициячи томонидан ўлдирилиши оқибатида бошланиб кетган норозилик намойишларини барча федерал захираларни, ҳарбий ва фуқаролик кучларини ишга солган ҳолда бостиришга ваъда берди.\nТрамп губернаторларга тезкорликда ўз штатларида Миллий Гвардия аскарлари сонини норозилардан устун келадиган даражада кўпайтиришни таклиф қилди. Трампга кўра, губернаторлар бу таклифга рози бўлмасалар, у ҳарбий кучни ишга солади.\nАҚШ президенти Америкадаги фуқаролар уруши даврида қабул қилинган “Исёнлар тўғрисида”ги қонунга асосан айрим ҳолатларда ҳарбийлардан тартибни сақлаш мақсадида фойдаланиш ҳуқуқига эга.\nАҚШда расмийлар томонидан фавқулодда вазиятлар чоғида ишга солинадиган Қуроллик кучларнинг махсус тури – Миллий гвардия 15 та штат ва пойтахт Вашингтонда тартибни сақлаш учун ҳозирда ўзининг беш минг чоғли жангчиси сафарбар қилинганини маълум қилди.\nАҚШда намойишлар 25 май кун Миннеаполис шаҳрида оқ танли полициячи камида 20 киши гувоҳлигида афроамерикалик Жорж Флойни бўғиб қўйгани ортидан бошланиб кетди. Тинч намойишлардан ташқари, айрим норозилар биноларга ва автомобилларга ўт қўйди, полицияга қаршилик кўрсатди ва дўконларни талон қилди.\nИспанияда биринчи марта коронавирусдан ўлим ҳолати қайд этилмади\nИспания коронавирусдан энг кўп жабрланган мамлакатлардан бири.\nИспанияда коронавирус эпидемияси бошланганидан бери биринчи марта сўнгги бир кунда COVID-19дан ўлим ҳолати қайд этилмади. Бу ҳақда соғлиқни сақлаш вазирлиги расмийси Фернандо Симон 1 июнда маълум қилди.\nИспания Италия, Британия ва Франция каби коронавирусдан энг кўп жабрланган Европа мамлакатидир.\nИспанияда коронавирусдан шу кунгача 27 мингдан кўпроқ одам вафот этган. Испанияда икки ой аввал COVID-19 авжига чиққан ва бир кунда ўлим ҳолатлари 960 кишига етган эди. Испанияда жами 240 минг киши коронавирусга чалинган.\nNetflix, Nike ва Adidas АҚШда ирқчиликка қарши намойиш ўтказаётганларни қўллаб-қувватлади\nАҚШда ирқчиликка қарши намойишлар 25 майда бошланган эди.\nАҚШнинг технологиялар, банк, мода ва шоу-бизнес соҳасида ишловчи ширкатлари афроамерикаликларга нисбатан полициячиларнинг ноинсоний муносабатига қарши намойишга чиққанларни қўллаб-қувватловчи баёнотни эълон қилди.\nЖумладан, Netflix твиттер саҳифасида ширкатда ишловчи афроамерикаликлар олдида муносабат билдиришга масъул эканини билдирган ҳолда, “Жим туришлик жиноятга шериклик билан баробар”, деб баёнот берди.\nGoogle бош саҳифасида ирқий тенглик учун курашаётган барча одамлар қўллаб-қувватланиши тўғрисидаги ёзув пайдо бўлди.\nTwitter ўзининг расмий аккаунтида #BlackLivesMatter – "Қора танлиларнинг ҳаёти ҳам муҳим” хештегини жорий этди.\nCitibankнинг молиявий директори, афроамерикалик Марк Мэйсон ўз блогида “Ирқчилик бизнинг мамлакатимиздаги энг оғриқли ва хунук кўриниш бўлиб қолмоқда”, деб ёзди.\nNike твиттерда “Ирқчиликка эътиборсиз бўлманг. Бегуноҳ одамларнинг ҳаётига тажовуз қилинишига қараб турманг” деган видеороликни эълон қилди. Nike рақобатчиси бўлган Adidas эса бу твитни репост қилди.\nБритания, Италия ва Швейцария карантин чораларини юмшатмоқда\nЛондондаги ижтимоий масофаланиш, 2020 йил майи.\nЕвропадаги қатор мамлакатлар коронавирус пандемияси туфайли жорий йилинган карантин чораларини 1 июндан юмшатди.\nАнглияда 10 ҳафта муқаддам ёпилган бошланғич мактаблар қайта очилмоқда. Олти кишигача гуруҳ бўлиб йиғилишга рухсат берилди, кўча бозорлари ҳам иш бошлаяпти. “Хавф гуруҳи”га кирган кишиларга март ойи охирларидан бери илк бор уйдан чиқишга рухсат берилди.\nБритания Европадаги бошқа кўплаб мамлакатлардан кейинроқ карантин жорий қилган, шу важдан ҳозирда уларга қараганда секинроқ карантиндан чиқмоқда, айни пайтда мутахассисларнинг кўпи чеклов чораларини юмшатиш учун инфекцияга чалиниш ва ўлим ҳолатлари билан боғлиқ рақамлар ҳали анча юқори, деган фикрдалар.\nҲолландияда 1 июндан барлар ва ресторанлар очилди. Швейцарияда 6 июндан кинотеатрлар ва тунги клублар қайта ишга тушади.\nИталияда 3 июндан ҳудудлараро сафарларга чекловлар бекор қилиниши ва Европа Иттифоқи ватандошлари учун чегараларнинг очилиши кутилмоқда. Италияга қўшни бошқа давлатлар эса, инфекциянинг тарқалиш даражаси ҳали мамлакатда юқори эканини айтиб, ҳозирча ўз чегараларини очишга шошилаётганлари йўқ.\nЕвропа мамлакатларининг кўпида инфекция юқтириб олиш ва ўлим ҳолатлари аста-секинлик билан камайиб боряпти. Германия, Франция, Испания ва Италия каби мамлакатлар эпидемия чўққисидан ўтиб бўлган, деб ҳисобланмоқда.\nПутин Конституцияга ўзгартишлар киритиш бўйича овоз бериш санасини 1 июлга белгилади\nРоссия президенти Владимир Путин мамлакат Конституциясига ўзгартишлар киритиш бўйича овоз бериш санасини 1 июлга белгилашга қарор қилди. Бу ҳақда Путиннинг ўзгартишларни ҳозирлаш бўйича ишчи гуруҳи ҳамраислари билан 1 июнь куни ўтказган учрашувида эълон қилинди.\nОвоз беришни 1 июлга белгилаш қарорини Россия Марказий сайлов комиссияси раиси Элла Памфилова ҳам дастаклади. Айни пайтда у овоз бериш участкаларда одам тўпланишининг олдини олиш учун расмий санадан 6 кун аввал бошланишини билдирди. Памфиловага кўра, 2-3 минтақада масофадан туриб электрон овоз бериш ташкил этилиши мумкин.\nПутин Конституцияга ўзгартиш киритиш бўйича овоз беришни Ғалаба паради ўтказиладиган 24 июнгача белгилаш таклифлари бўлгани, бироқ у бу икки воқеани бир-бирига аралаштирмасликка қарор қилганини билдирди.\nИшчи гуруҳ ҳамраиси Павел Крашенинников овоз бериш 25 июнданоқ бошланиши ва 1 июлга бориб тугашини тасдиқлади.\nРоспотребнадзор раҳбари Анна Попова эпидемиянинг “юксалиши бўйича чўққидан ўтиб бўлингани”, хасталик юқтириб олаётганлар сони эса пасайиб бораётганини айтиб, овоз беришни 1 июль санасига белгиланиши фикрига қўшилди.\n1 июль овоз бериш санаси ўлароқ белгиланиши мумкинлиги ҳақида турли оммавий ахборот воситаларининг манбалари аввал ҳам айтган. Бу санага муқобил сифатида 8 июль санаси қолаётганди.\nАсосий қонундаги ўзгартишлардан бири амалдаги давлат раҳбарининг президентлик муддатини “нолга тушириш” бўлади.\nКонституцияга ўзгартишлар киритиш бўйича овоз бериш санаси даставвал 22 апрелга белгиланганди, бироқ коронавирус инфекцияси эпидемияси туфайли у номаълум муддатга қолдирилган. Сўнгги кунларда овоз беришга тайёргарлик қайта бошлангани ҳақида маълумотлар пайдо бўла бошлади.\nРоссия Марказий сайлов комиссияси 20 майдан Конституцияга ўзгартишлар бўйича овоз беришга ҳозирликни қайтадан бошлаган. МСК Роспотребнадзор билан биргаликда эпидемия шароитида овоз беришни ўтказиш бўйича тавсиялар ишлаб чиққан. Бу тавсияларга кўра, овоз бериш участкалари очиқ ҳавода ҳам ташкил этилиши мумкин.\nШу йил 1 июнидан Бишкек шаҳар маъмурий суди Азимжон Асқаровнинг қирғиз ҳукуматига нисбатан шикоятини кўриб чиқа бошлади. Жалолободлик ҳуқуқ фаолининг иши бўйича кейинги суд мажлиси 14 июнга белгиланган.\nянгиланди Сўх жанжали: уйлар ёнди, 187 ўзбекистонлик жароҳатланди. Мирзиёевнинг Фарғонага бориши кутилмоқда


Ҳамёнбоп ва кучсизроқ смартфонлар учун саккизта «енгил» илова - Terabayt.Uz\nМобил қурилмалар ривожланиб, кучайгани сайин улар учун ишлаб чиқилаётган иловалар ҳам такомиллаштирилиб бораётир. Аммо бу дастурларнинг аксариятини нисбатан эски моделлардаги ҳамда ҳамёнбоп (ички хусусиятлари пастроқ) смартфонлар «кўтара олмаслиги» мумкин.\nШу боис ҳам ишлаб чиқувчилар айрим иловаларнинг нисбатан «енгил» версияларини тақдим этишган – уларда фақат энг керакли функцияларгина қолдирилган бўлади. Бугун Android-смартфонларга мосланган шундай «енгил» дастурлардан айримларини кўриб чиқамиз.\nЭнг оммабоп браузерлардан бирининг енгиллаштирилган талқини. Лўнда интерфейсидан ташқари, Опера Мини бир нечта ёқимли функцияларга эга. Масалан, рекламаларни блоклаш, трафикни тежаш, десктоп Опера билан синхронлашиш кабилар.\nOpera Mini иловасини ушбу ҳавола орқали смартфонингизга юклаб олишингиз мумкин.\n«Яндекс» компанияси браузерининг мухлислари учун унинг «енгил» Андроид-иловаси ҳам яратилган. Унинг ҳажмиям икки мегабайтдан салгина ошади, тизим ресурсларини ҳам кўп талаб этмайди. Яна бир қулай томони – «Яндекс.Браузер Лайт» иловасини бевосита смартфоннинг ўз хотирасига эмас, балки microSD-картага ўрнатиш имкони ҳам мавжуд.\nАндроид-смартфонингизга «Яндекс.Браузер Лайт» браузерини мана бу ҳавола ёрдамида ўрнатиб оласиз.\nUC Browser иловасини кўпчилик ишлатади, аммо унинг мини-версияси янада ихчам. Ҳажми бир мегабайтдан салгина ошса ҳам, бу мини-браузер кўп яхши функцияларга эга. Жумладан – тезкор юкловчи, инкогнито режими ва тунги – тўқранг мавзу кабилар.\nUC Browser Mini браузерини кўчириб олиш учун мана бу ҳавола орқали ўтасиз.\nИЖТИМОИЙ МУЛОҚОТ ИЛОВАЛАРИ\nБарчага маълум ва машҳур «Скайп»нинг лайт-версияси, у техник жиҳатлари кучсиз қурилмалар учун махсус ишлаб чиқилган. «Енгил» бўлишига қарамасдан, тўлақонли Skype’нинг энг керакли барча функцияларини бажара олади.\nSkype Lite иловаси мана бу ҳавола ёрдамида юклаб олинади.\nБу – Facebook клиентининг «енгил» талқини. У смартфон ресурсларини ва қувватини камроқ сарфлайди. Ҳатто интернет тезлиги паст бўлса ҳам «оддий» версияга нисбатан тезроқ ишлай олади.\n«Енгил» Facebook дастурини ушбу ҳавола орқали кўчириб олиш имкони бор.\nКўпчилигимиз фойдаланаётган Facebook Messenger’нинг «парҳезбоп» версияси. Ҳажми 10 мегабайтдан камроқ бўлган бу «енгил» мессенжер Android операцион тизимининг 2.3 – Gingerbread’дан бошланган барча версияларига тушади. Энг керакли функциялар – қўнғироқ, хабарлар, видеоалоқа функциялари мавжуд.\nMessenger Lite дастурини Google Play каталогидан мана бу ҳавола орқали юклай оласиз.\nСМАРТФОНГА ХИЗМАТ КЎРСАТУВЧИ ИЛОВАЛАР\nТаниқли антивируснинг «тарошланган» – кераксиз қўшимча функциялари олиб ташланган версияси. Файл тизимини реал вақт режимида сканерлаб, текшира олади, товламачи-блокловчилар қулфлаб қўйган қурилмани еча олади. Яна буларнинг барчасини тизимга ортиқча юк солмасдан эплайди.\nDr.Web Light иловасини ушбу ҳавола ёрдамида смартфонингизга юклаб олишингиз мумкин.\nСмартфоннинг хотирасини тозаловчи ва тезкор хотирасини бўшатувчи Clean Master дастурининг лайт-талқини. Ҳажми 5 мегабайтдан салгина ошади, аммо ўз ишини пухта бажара олади, ҳатто антивирус функцияси ҳам бор.\nСмартфонингизни «енгиллаштириб» турувчи Clean Master Lite иловасини мана бу ҳавола орқали юклаб оласиз.\nАйтиш керакки, юқоридаги «енгил» иловалар ўзларининг тўлақонли талқинларига нисбатан смартфон хотирасини, тизим ресурсларини ва аккумулятор қувватини камроқ сарфлайди.\nЎҚИНГ: Қайси Android-иловалар батарея қувватини энг кўп сарфлайди?\n#Android #иловалар #маслаҳат


Мажбурий ижро бюроси: 19 нафар ходимга нисбатан ноқонуний хатти-ҳаракати учун жиноят иши қўзғатилган - zarnews.uz\nМажбурий ижро бюроси: 19 нафар ходимга нисбатан ноқонуний хатти-ҳаракати учун жиноят иши қўзғатилган\nЖорий йилнинг 17 сентябрь куни Zarnews.uz сайтида (Davletovuz) “Халқни айбдор қилиш осон. Лекин фуқаронинг ҳуқуқини бузган МИБ ходими ҳақида нега айтилмаяпти?” сарлавҳаси билан эълон қилинган мақолага изоҳ.\nСентябрь ойида Бош прокуратура томонидан Бюро ходимларига нисбатан қаршилик кўрсатиш билан боғлиқ 3 марта хабар берилди. Аммо Бюро ходимининг фуқаролар ҳуқуқини бузгани ҳақида ахборот берилмагани рост.\nМуқаддам ҳам ижтимоий тармоқларда Мабурий ижро бюроси фаолиятидан аҳоли норози бўлаётгани учун уни тугатиш, Бош прокуратура тасарруфидан чиқариб, бошқа вазирлик ёки идора таркибига қўшиш ҳақида фикрлар олдинга сурилганди.\nАйтиш жоиз, айнан давлатимиз раҳбари томонидан таъминотчи корхоналарнинг коммунал хизматлар учун тўловларни ундиришда етарли чора кўрмаётгани, истеъмолчиларнинг шартнома мажбуриятларига риоя этиши лозим даражада таъминланмаётгани, истеъмол қилинган энергия ресурслари учун тўловлар мунтазам равишда амалга оширилмаётгани, шунингдек, Адлия вазирлиги ҳузуридаги собиқ Суд департаменти фаолиятидаги жиддий камчиликлар танқид қилинди. Ушбу соҳада тўлов интизомини мустаҳкамлаш, жавобгарликни кучайтириш, ижро иши юритишнинг самарадорлигини тубдан ошириш мақсадида Бош прокуратура ҳузурида Мажбурий ижро бюроси ташкил қилинди.\nМажбурий ижро бюроси - Ўзбекистон Бош прокуратураси ҳузуридаги махсус ваколатга эга ҳуқуқни муҳофаза қилиш органи ҳисобланиб қуйидаги:\nсуд ҳужжатлари ва бошқа органлар ҳужжатларининг сўзсиз ижросини таъминлаш, ижро ҳужжатлари бўйича ундирилган маблағларнинг ҳаққоний ҳисобини юритиш ва турли сансалорлик ва суиистеъмолчилик ҳолатларининг олдини олиш;\nэнергия ресурслари, сув таъминоти соҳасида ҳамда қаттиқ маиший чиқиндилар учун тўловларнинг ўз вақтида ва тўлиқ ундирилишини, истеъмолчиларнинг қарздорлиги камайтирилишини таъминлаш, тармоқларга ноқонуний уланиш, талон-торож ҳолатларини аниқлаш, бартараф этиш ва олдини олиш каби вазифаларни амалга оширади.\nБугун Бюро органларининг юклатилган ушбу вазифаларга масъулият билан ёндашиши суд ва бошқа органлар қарорларининг сўзсиз ижросини таъминлашда, энергия ресурслари бўйича қарздорликларни ундиришда самарали натижа бермоқда.\nШу боис Президентимизнинг фармони асосида қўшимча вазифа сифатида сув таъминотидаги тўловларни амалга ошириш ва ноқонуний ҳолатларни бартараф этиш, маиший чиқинди соҳасида тўловларни ўз вақтида, тўлиқ ундириш каби қўшимча вазифалар ҳам Бюрога юклатилди.\nБюро органлари ташкил этилганидан буён ҳозирга қадар энергия ресурслари, сув истеъмоли ва қаттиқ маиший чиқиндилар бўйича истеъмолчилардан 62,6 триллион сўм ундирилди. Бу кўрсаткич Бюро ташкил этилмасдан олдинги кўрсаткичга нисбатан 250 фоизга кўп дегани.\nСуд қарорларининг сўзсиз ижросини таъминлаш борасида 36 триллион сўмга яқин ундирув амалга оширилди. Таҳлиллар шуни кўрсатмоқдаки, Бюро даврида ундирув самараси 51 фоизга ўсган. Демак, ундириш динамикаси йилдан-йилга ўсиб бормоқда ва иш ҳажми ҳам шунга яраша бўляпти.\nҲуқуқбузарликларни фош этиш бўйича энергия ресурслари ва сув таъминотидан ноқонуний фойдаланиш ҳолатлари бўйича 1 триллион 135 миллиард сўмлик зарар етказганлик аниқланиб, 880 дан зиёд истеъмолчиларга нисбатан жиноий иш қўзғатилган.\nТўлов интизоми кўп жиҳатдан истеъмолчиларнинг тўлов маданиятига бевосита боғлиқ. Бироқ хизмат вазифаларини бажариш даврида Бюро ходимларига қаршилик кўрсатиш ҳолатлари ҳам учрамоқда. Биргина, 2019 йилнинг ўтган даврида Бюро ходимларига нисбатан 90 та қаршилик ҳолатлари аниқланиб, айбдорларга нисбатан қонуний чора кўрилди. Бунинг оқибатида Бюро ходимларининг 4 нафари ўз вазифасини бажариш вақтида вафот этди, 150 нафардан ортиқ ходимларга турли даражада тан жароҳати етказилди.\nБюро органлари хизмат вазифасини суиистеъмол қилган ёки “Бюро ходими”, деган номга доғ тушираётган ҳар бир ходимга муросасиз муносабатда бўлмоқда. Ўтган даврда Бюронинг 19 нафар ходимига нисбатан жиноят иши қўзғатилди.\nБюронинг ҳар бир ходими ишига муносиб баҳо берган ҳолда ножўя хатти-ҳаракат содир этган ходимларга нисбатан қатъий чора кўрилмоқда.


Шаҳар автобусларига ўрнатилган Wi-Fi йўлкирага таъсир қилади? - - - www.Voydoda.com - Развлекательный портал -\nШаҳар автобусларига ўрнатилган Wi-Fi йўлкирага таъсир қилади?\n04 Фев 2016(23:06)\n"Тошшаҳартрансхизмат" Акционерлик компанияси томонидан Тошкент шаҳрида йўловчиларга юқори хизмат кўрсатиш ҳамда замонавий ахборот-коммуникация технологиларини ҳаётга татбиқ этиш мақсадида куни кеча 14-йўналишли автобусларига синов тариқасида Wi-Fi тармоғи ўрнатилгани ҳақидаги хабар оз вақт ичида бутун республика бўйлаб тарқалишга улгурди. Ижтимоий тармоқлар, хусусан мессенжерларда “бу автобусда Wi-Fi бор” деб қайд этилган суратлар тарқалди.\nКомпания 4G LTE замонавий технологиясига асосланган 2 мбит тезликдаги интернет хизматини тақдим этишни режалаштирган. “Тошшаҳартрансхизмат” Акционерлик компанияси Ахборот Коммуникация Технологияларини жорий этиш бўлими бош мутахассиси Ўткир Аюповнинг маълум қилишича , автобусларда ўрнатилган бепул интернет тармоғи йўл ҳақининг ошишига таъсир қилмайди. Автобусларга Wi-Fi тармоғи аҳоли ва шаҳар меҳмонларига қулайликлар яратиш ҳамда сифатли ҳизмат кўрсатиш мақсадида ўрнатилмоқда.\n“Тошшаҳартрансхизмат” АК расмий сайтида келтирилган маълумотларга қараганда, Wi-Fi ҳозирда фақатгина 14-йўналишли автобусларига синов тариқасида ўрнатилган бўлиб, яқин кунларда 51 ва 28-йўналишли автобусларда ҳам Wi-Fi тизими ишга тушади. Интернет қулайликларига эга бўлган барча автобусларга махсус маълумотнома ёпиштирилади ва ундан фойдаланиш мутлақо бепул.\n“Тошшаҳартрансхизмат” АК йил давомида интернет тармоқлари билан шахардаги аксарият йўналиш автобусларини жиҳозлашни режалаштирган.\nТеги: Шаҳар автобусларига ўрнатилган Wi-F


Нурулло Остон. Ўлай агар, алам қилади! (ҳажвия) | www.ziyouz.uz\nБош саҳифа Ўзбек насри онлайн антологиясиНурулло Остон (1955)Нурулло Остон. Ўлай агар, алам қилади! (ҳажвия)\nЯхши одамлар билан суҳбатлашишни яхши кўраман. Шунинг учун кўпинча жиннихонага бораман. Духтурдан рухсат олиб, ҳар гал ҳар хил тоифадаги кишилар билан суҳбатлашаман. Бу эрда Нострадамусдан тортиб Наполеонгача топилади. Умар Хайём, Гиппократ, Пифагор, ҳатто Горбачёв ҳам шу эрда.\n–Кечирасиз, қайси қонунни кашф қилгансиз? -сўрайман Пифагордан.\n–Билиб туриб мендан сўрайсан-а, ундан бутун дунё халқлари фойдаланиб ётибдику, -дейди у ўқрайиб. Нострадамус қаҳрли кўзлари билан Горбачёвнинг кал пешонасидаги дунё харитасига қараб тўнғиллайди:\n–Беш минг йил бурун айтганман-а, бу ялангоёқларга, пешонасида белгиси бор бир кал одам ҳукумат тепасига чиқса, дунёни чаппароста қилиб ташлайди деб! Ҳеч ким қулоқ солмаган эди. Мана, оқибати!\n–Ҳай, ўртоқ, -Горбачёв кафтини оғзига тутиб, томоқ қириб, гластигини тўғрилади: -кимлигингизни билмадим-у, лекин сизгача ҳам, сиздан кейин ҳам ҳали ҳеч ким дунё чархпалагини менчалик тўғри йўлга бошқара олгани йўқ…\n–Ва бўлмайди ҳам, -рўпарадан трубкасини чекиб Сталин чиқиб келди. -Менинг давримда бўлганида, сен контрани Америка разведкасининг айғоқчиси сифатида Кремлнинг қуббасига чатанингдан осдирардим.\n–Ҳа бўлди-да энди, -Билл Клинтон ўртадаги нохушликни бартараф қилиш мақсадида орага тушди. -Келинглар, хотирамизда энг ширин дамлар бўлиб қолган муҳаббат изтиробларидан сўзлашайлик…\nАбдурайим билан Мамарайим ҳам шу ерда.\n–Қўйингна, ашнақа геплани, яхшиси бир чойхона полов қилиб ўтирайнук, -дейди Абдурайим.\n–Бўпти, оммо чойхона половди ўзим жа киптини келтривораман-де, -гапга қўшилади Мамарайим. -Ошаган одўм мама девориши ҳеч гапмас…\nМени ҳамма шайир деб чақиради. Ўлай агар, алам қилади шоирга шайир деб мурожаат қилишса! -Бу киши шайир, -деб бошқаларга ҳам мақтаб қўйишади. Туппа-тузук муомала қилиб ўтирган одам бу гапдан кейин менга ярим жинни, ярим савдойига қарагандай қарайди. Қани энди ўзингизнинг жиннимаслигингизни исботлаб кўринг-чи?!\n–Ҳа қўяверинг, бу киши шайир-да,-деб ўтиб кетаверишади.\nЖиннига бориб “Сан жиннисан”,-деб кўринг, жиннилигимни топиб бер, -деб дарҳол ёқангиздан олади. Соғ одамга бориб “Сан жиннисан”,-денг.\n— Тўғри, -дейди кулиб. -Жинни бўлмасам, хотинни иккита қилармидим? Уйланган кунимга минг лаънат, -дейди. -Иккинчиси яхши чиқар, деб ўйловдим, буниси унисидан баттар чиқди. Ана энди ўтирибман, 16 та бола билан нима қилишни билмай. Худога шукур, ҳарқалай иккита хотин олиб файласуф бўлдим. Ҳозир қўш хотин олишнинг фойда ва зарарлари тўғрисида китоб ёзаяпман, — дейди. Ҳамма кўрган, билган нарсаларни яна таъкидлаб ўтириш шарт эмас. У деҳқоннинг яйдоқ шудгоридай шундоқ ҳам кўриниб турибди. Йўқ, биз албатта ўша қора рўйхатга тушган одамнинг олдига бориб, ичимиздаги гапимизни айтмасак, чидаб туролмаймиз.\n–Сан жаллобсан, -деймиз бориб тиккасига.\n–Ҳали ман жаллобми, -дейди у ҳам оғзидан кўпик сачратиб. -Э, ҳали сан ёқангни ҳидла, фалончинг фалончининг писмадончиси билан…, -шу билан бу ёғи кетди…Икки соат оғзидан боди кириб шоди чиқади. А, сиз кимлигининг фарқи йўқ, биринчи дуч келган одамни ўзида йўқ фазилатларни, хислатларни қўшиб-чатиб мақтанг қани, қандай қабул қилади? Аввал уялади, каловланади, ортиқча мақтавордингиз, дейди… Кейин охир-оқибат “Тўғри, -дейди. –Балки нокамтарликдир, лекин шунақаман!”-дейди.\nЎша ҳамма танийдиган, етти маҳаллага овозаси кетган жаллобнинг ёнига келиб дабдурустдан:\n–Сиз жаллоб эмассиз, -десангиз, унинг шубҳаланиши табиий. Шунинг учун унга ўзида йўқ хислатларни оппоқ парқу либослардай кийгизинг. Сиз садоқат тимсоли, вафо рамзисиз, денг.\n–Тўғри, -дейди у охир-оқибат ғурур билан. Мен ҳақимдаги майда-чуйда иғволар оғзига кучи етмаганларнинг гапи…\nАна шундай, Худонинг ҳар бир гуноҳкор бандаси ўзида йўқ фазилатларга эга бўлишни, ўзи ҳақида ўзи истагандай гапиришларини истайди. Учраган одам шоирни қўли билан кўрсатиб, бу киши шайир, -деб ҳаммага таништираверса, алам қилади-да. Чунки энг фожеали томони-бутун дунё пролетарлари бу киши шайир, дейилса, бечора шоирни эмас, ярим савдойи, ярим жинни одамни кўз олдига келтирганидан кейин буёғини ўзингиз тушуниб олаверинг. ўлай агар, алам қилади!\n← Аввалги Аввалги Нурулло Остон. Дийдор ғанимат (ҳажвия)\nКейинги → Кейинги: Нурулло Остон. Аралаш хабарлар (ҳажвия)


“О!” – ҳайратга соладиган акция!\nЖамият 16:19 / 22.04.2019 21382\n“Зелений чай” компаниясининг “О!” акцияси иштирокчиларни ҳайратлантиришда давом этмоқда.\nПойтахтдаги “Ашхобод” истироҳат боғида акциянинг навбатдаги ғолибларини тақдирлаш маросими бўлиб ўтди. Унда республиканинг турли худудларидан келган ғолиблар, ҳомийлар, ташкилотчилар ва оммавий ахборот воситалари вакиллари иштирок этдилар.\nМаросимда ғолибларга 15 та чангютгич, 10 та кир ювиш машинаси, 30 та дазмол топширилди.\nТадбир нафақат ғолибларга, балки ҳордиқ чиқариш учун истироҳат боғига ташриф буюрган барчага қувонч ва завқ улашди. Ўзбекистон халқ артисти Юлдуз Усмонова, Ўзбекистонда хизмат кўрсатган артист Илҳом Фармонов, Абдулла Қурбонов ва бошқа санъаткорлар ўз чиқишлари билан йиғилганларни мамнун этдилар.\n“О!” – ўзига хос, узоқ муддат давом этувчи ва катта соврин жамғармасига эга промоакциядир. Акция соврин жамғармасининг ҳажми 1000 та автомат кир ювиш машинаси, 6000 та дазмол, 2000 та чангютгич ва 3 000 000 та 250 граммли “Зелений чай” кир ювиш кукунидан иборат.\nАкциянинг яна бир муҳим жиҳатларидан бири шундаки, у фақатгина тижорий мақсадларни кўзламасдан, узоқ йиллар давомида компания харидори бўлиб келаётган истеъмолчиларни кундалик юмушларда зарурий бўлган маиший техникалар билан мамнун қилишга ҳам қаратилган.\nЭслатиб ўтамиз, “О!” акцияси 2019 йилнинг август ойига қадар давом этади.\n“Зелений чай” кир ювиш кукунини харид қилинг ва “О!” акцияси ғолибига айланинг!


Ҳалима Худойбердиева: Шоир подшоҳни мадҳ қилса, мамлакат бахтсиз бўлади « Ўзбекистон Халқ Ҳаракати\nҲалима Худойбердиева: Шоир подшоҳни мадҳ қилса, мамлакат бахтсиз бўлади\n08 August 2017 - 20:16\n“Озодлик” радиосининг хабар беришича, Mаданият, санъат ва адабиёт вакиллари иштирокида 3 август куни бўлиб ўтган видеоселектор йиғилиши сўнгида таниқли шоира Ҳалима Худойбердиева сўз олиб, президент Шавкат Мирзиёевга оқ йўл тилаган.\n“Озодлик” радиоси билан суҳбатда 70 яшар шоира “Шавкат Мирзиëевнинг очиқлик сиëсатига” оқ йўл тилагани ва айнан Мирзиëев ҳокимият тепасига келганидан сўнг “озгина бўлса ҳам адолат ўз ўзанига тушганини” таъкидлади.\n– Қора рўйхатлардан ижодкорларнинг ўчирилганлигини қўллайман, албатта. Ўзим ўша қора рўйхатда эдим. 22 йил исталмаган шахс бўлдим. 22 йил радио ва ТВ дан узоқ тутилдим. 22 йиллик танаффусдан кейин ўтган йилнинг декабридагина ТВ да юзим кўринди¸ дейди шоира.\n“Озодлик” радиоси билан суҳбатда шоира Мирзиëевнинг нутқидаги пафосга қарамасдан, у кишининг нияти эзгу ва нутқи самимият билан йўғрилганига эътибор қаратди:\n– Бу одам “ëзувчилар турмуш машаққатлари тагида кўмилиб кетмасин”, деганида жуда самимийдир. Қаранг, Рауф Парфи деган халқ шоири умрининг охирги кунлари уйсиз¸ пулсиз ва ўта ғариб шароитда кечирди. Айтматов айтганидек, майда тирикчилик ташвишлари энг улуғ ижодкорларни ҳам емириб ташлайди. “Бу емирилишдан қутқараман ижодкорларни”, деган самимий ниятни сездим мен президент билан учрашувда¸ деди шоира.\nАйни пайтда бу учрашувда баъзи оғриқли масалаларни, масалан, таниқли ëзувчи Мамадали Маҳмудов ва рассом Вячеслав Охуновларга чиқиш визаси берилмаётгани билан боғлиқ масалани ҳеч ким кўтармади. Бу ҳолатни изоҳлаган Худойбердиева ҳала ҳам ичимизда ҳадик бор дея тан олди:\n– Бирданига юриб кетиши қийинку араваниям?! Лекин озгина бўлса ҳам адолат ўз ўзани тарафига буриляпти¸ – дейди шоира.\n“Озодлик” радиоси билан суҳбатда Ҳалима Худойбердиева мадҳиябозлик иллатига, ижодкорнинг ҳукмдорни мадҳ қилиши масаласига ҳам тўхталди:\n– Лаганбардорлик¸ маддоҳлик барча давларда бўлган ва мутлақо қораланиши керак бўлган иллатдир. Мен 3 август кунги учрашувда сўз олиб, ана шу ҳолатга эътибор қаратиб, Амир Темурдан иқтибос келтирдим. “Агар, – дейди Амир Темур¸ – подшоҳ шоирни сийласа ўша мамлакат бахтли бўлади¸ агар шоир подшоҳга маддоҳлик қилса, ўша мамлакат бахтсиз бўлади.” Бу гапим билан нимага ишора қилганимни президент ҳам учрашув қатнашчилар ҳам яхши тушунди деб ўйлайман¸ деди шоира.\nСуҳбат сўнгида Ҳалима Худойбердиева файласуф Демокритнинг “Ҳукмдор – халқ хизматкори”, деган гапи ижобат бўладиган давр яқинлашганга шукрона айтди.\nШоира давлат арбоби ва 22 йил исталмаган шахс\nШоира Ҳалима Худойбердиеванинг “Илк муҳаббат” шеърий тўплами 1967 йили. у Тошкент давлат университетининг Журналистика факультети, биринчи курсида ўқиб юрган пайтда нашр этилган эди.\nШоира “Ёш гвардия” нашриётида бўлим мудири, “Саодат” журналида Бош муҳаррир сифатида ишлаган. Бундан ташқари у Ўзбекистон Хотин-қизлар қўмитаси раиси бўлган.\n“Озодлик” радиоси билан суҳбатда Худойбердиева 1994 йилда турмуш ўртоғи, ўша пайтларда Президент Каримовнинг Давлат маслаҳатчиси бўлган Мавлон Умрзоқов ишдан олингани ортидан барча лавозимлардан бир кунда мосуво бўлганини айтиб берди.\nШоирага кўра, ўша вақтларда у, эри қамоқда ўтирган икки йил давомида, уйдан кўчага чиқмаган.\nҲозирга қадар шоиранинг 16 та шеърлар ва битта публицистик асарлар тўплами босмадан чиққан.\n22 йиллик танаффусдан кейин 2016 йил декабрида чоп қилинган насрий тўплами ҳақида гапираркан, Ҳалима Худойбердиева: “Бу -“Юрагимнинг оғриқ нуқталари”, яъни унда жамиятдаги юрагимга оғриқ берган воқеа-ҳодисалар акс этган”, – деди.


БУ ЁҒИ ҚАНДОҚ БЎЛДИ? » MUZAFFAR.UZ\nБУ ЁҒИ ҚАНДОҚ БЎЛДИ?\nЧол вагон деразасидан вокзалга ўйчан термулиб турарди, манзилга ошиққан одамлар тўлқинидаги бесаранжомлик унга шиддатли ҳаёт дарёсини эслатди. “Ҳамиша шундай, одамзот аллақаерга шошгани шошган. Лекин, шовуллаб оқаётган умр дарёси ҳаммамизни қўшиб оқизиб кетаётганини англамаймиз...”.\nВагонлар шарақа-шуруқ қилиб бир силтаниб олди-ю, поезд юра бошлади. Шу маҳал купе эшиги қарсиллаб очилди. Ичкарига олдинма-кетин икки йўловчи кириб келишди. Уларнинг иккови ҳам ҳансирамоқда, ҳаллослаб югуришган, поездга базўр улгуришган чоғи.\nЧол разм солди. Икковлон чолнинг бор-йўқлигига ҳам эътибор қилишмади. Улардан бири қотма, дароз. Бири ўрта бўй, миқти. Иккисининг ҳам салобатида саломингни синдирадиган сир бор, иккиси ҳам эгнидаги қордай оппоқ кўйлакнинг кескир пичоқдай бўлиб тортилган сип-силлиқ ёқасига бўйинбоғ тақиб олган, иккиси ҳам ўзига мосу хос тим қора костюм-шим кийиб олишган.\nЧол қизиқсиниб қаради: “Во-е-ей, валломат кишилар экан-а?”\n— Айтим-ку, келмайди деб. У жуда айёр! Бекорга кутиб ўтирдик, поезддан ҳам қолиб кетаёздик, — деди дароз ҳансираб.\n— Мен қаердан билай. Мана, шофёрим унга ҳам билет олиб келувди. Ахир ўзи айтувди-ку, — деди миқти ён чўнтагидан чипта чиқариб.\n— Б-е-ей, Тўлқин Расулович! Кўрасиз ҳали, у бир нарсани билади. Телефонни ҳам кўтармади. Соткасини ҳам ўчириб қўйибди.\n— Кўтарди-ку. Котибаси кўтарди. Шифохонада деди-ку.\n— Атайлаб ётиб олган. Аттестациядан жон сақлаб қолиш учун. Бюллетень қилади. У катта билан яқин бўлиб олган. Менимча, узатган ҳам чиқар.., — чийиллади дароз.\nМиқти томоқ қириб, чолга бош ирғаб қўйди. Дарознинг уни ўчди.\nДароз чолнинг рўпарасидаги пасттўшакни кўтариб, унинг сандиғига қўлидаги бежирим портфелни тапиллатиб ташлади, сўнг шериги миқтипўримнинг сумкасини олиб, унга қараб қолди, миқтипўрим кўзи билан чолга “ишора” қилган бўлди, дароз чолга илкис назар ташлаб илжайди:\n— Ассалому алайкум, отам. Яхшимисиз?\nЧол алик олди.\n— Айбга буюрмайсиз, шу... энди буёғига у-бу нарса тамадди қилиб кетамизда-а?\nДароз портфелни пасттўшакка қўйди. Миқти ўтирди. Дароз сумкани очиб купенинг емакстолига ялтироқ, тиллоқоғозга ўралган товуқ гўшти, шўрбодринг солинган тўртбурчак елим идишни олиб қўйди. Бу туз насиба изидан эса емакстолга диккайтириб битта шишани ҳам қўйди. Чол эътибор бермаганга олиб, секингина юз бурди — вагон ойнасидан поезд ортга улоқтириб қолдириб кетаётган катта-кичик уйлар, темир йўл четида қатор қад тутган тутларни, адирликка ўйноқлаб чиққан “оқ илон” сўқмоқларни, бедазорда тўп сураётган болакайларни, яшил яйдоқ ортидаги қишлоқни томоша қила бошлади. Қишлоқ шувиллаб учиб кетаётган поезд теграсида гўёки оҳиста айланиб туриб, сўнг ортда қолиб кўздан йўқолгандай таассурот қолдирди.\nЧол шерикларига кўз солди. Иккови ҳам унга қимтиниб қараб туришибди. Тушунгандай бўлди, жакети киссасига қўл солди, носқовоғини олди, нос отди. Яна ташқарига кўз югуртирди... Уфққа туташ чўли биёбонни кўрди. “Қизиқ, инсоннинг кўнгли баъзида шунчалар ториқадики, унга ҳатто қил ҳам сиғмайди. Гоҳида шу даражада тўлиқадики, инсон юрагига мана шу чўли биёбон ҳам бемалол сиға олади. Гуржи адиб Думбадзе тўғри айтган: “Инсоннинг юраги бутун ер шарини кўтариб туради”, деб...\nЧол сезди. Кўнглига айни чоғ қил сиғмай турган икки йўлдошни ҳоли қолдириши лозимлигини ҳис этди. Нега ҳис этмасин, мактабда қирқ йил ўқитувчилик қилган, асосан адабиётдан сабоқ берган кекса муаллимнинг ўз ҳамроҳлари кўнглида нима кечаётганини англамаслик мумкинми, албатта, мумкинмасди.\nЧол оғзидаги носни бир ёқлик қилиш баҳонасида йўлакка чиқди. Танбурга бориб анча пайт туриб қолди. Ташқарида шом чодир ёйиб, кеч кира бошлаган пайт эди.\nВагон назоратчиси чолни ўз хонасига, бир пиёла чойга таклиф қилди. Улар анча пайтгача у ёқ-бу ёқдан суҳбатлашиб ўтиришди, назоратчи бип-бинойдагина, шоирдил, адабиётга ошно йигит экан. Адабиётимизнинг оқсоқол адибларидан тортиб ҳозирги дами баланд замондош ёзувчи-шоирларнинг деярли ҳамма китобларини ўқиган, уларнинг кўпчилиги шахсан таниши чиқиб қолди. Тепа токчадан бир тахлам китоб олиб чолнинг ёнига қўйди.\n— Булар янги китоблар. Мана, қаранг, Ўткир Ҳошимов, Одил Ёқубов, Эркин Аъзамнинг китоби. Йўлда доимо китоб ўқишга ўрганиб қолганман. Тошкентга бориб қайтгунча биттасини ўқиб чиқишга улгураман, улар менинг шерикларим, — астойдил деди назоратчи.\n— Барака топинг. Китобда, адабиётда гап кўп. Китоб ўқиган одамнинг кўнгли тиниқ бўлади. Кўнгли тиниқ одам эса сира ҳам қаримайди, — деди чол жилмайиб.\nЧол купега кирди. Шериклар купе чироғини ўчиришибди. Фақат чолнинг тўшаги тепасидаги тиркама чироқ хирагини ёниб турибди. Вагон деразаси орти — ташқарига зулмат чўккан. Олис-олисларда самоват қаъридаги юлдузлар каби элас-элас нур сочган чироқлар кўриниб қоларди. Поезд шу рўйи-заминнинг юкини кўтариб чинқириб олдга интилади, тўғри-да, ҳар бир одамнинг қалбидаги дарду ҳасрат, аламу қайғу, орзу-армон юки ҳазилакам гапми? Ҳар бир йўловчининг қалбида ер шаридан оғирроқ юк бўлиши мумкин. Хаёлига шу топда шундай фикр келганига чолнинг ўзи ҳам ҳайрон қолди. “Э-е-ей, анави вагон назоратчиси, китобдўст йигитнинг таъсири ҳам кўнглимни кўтариб турибди, чоғи. Садағанг кетай, адабиёт яхши нарса, ўқиш жудаям яхши юмуш-да!” Чол ўз кунидан қаноат ҳосил этиб, олдинги раис боболар киядиган кенг-мўл китель кастюм-шимга ўхшаш, замонавий чолларга мос уст либосини ечиб тўшакка чўзилди. Шериклари миқ этмайди. Ухлаб қолишдимикин? Чол анчагача хаёл суриб ётди. Ҳа деганда уйқу ҳам келавермади. Ёнидаги тўшакда чўзилган миқти шерик чуқур хўрсинди, уҳ тортди, ёнбошига ағдарилди, нимадандир безовта бўлди чоғи, ўзича тўнғиллаб қўйди.\n— Қўрқаяпсизми?, — туйқус тепа тўшакдаги дарознинг овози эшитилди.\n— Нима деганингиз бу? — иҳранди миқти.\nТепадаги: — Қўрқаяпсиз! Ичмадингиз ҳам. Ухлай олмаяпсиз.\nПастдаги: — Нимадан қўрқаман?\nТепадаги: — Ишдан ҳайдалишдан.\nПастдаги (хўрсиниб): — Сиз ҳали ёшсиз. Менга нафақага чиқишим учун бир йилгина қолди.\nТепадаги: — Ўша ярамас икковимизни ҳам аттестациядан ўтказмайди, кўрасиз.\nПастдаги: — Сиз қаердан биласиз?\nТепадаги: — Текширувчилар дабдала қилиб кетишди-ку... Ёки сиз...\nПастдаги: — Нима демоқчисиз? Мени кимга ўхшатаяпсиз?\nТепадаги (кулиб): — Ўхшатсам, ўхшатмасам, йўлини тополмагансиз. Ҳаммамиз йўлини тополмаяпмиз. Бу касофат қаерда сабоқ олган экан-а? Ўзиям тубканинг тубидаги бир вилоятда туғилиб ўсган.\nПастдаги: — Э-е-ей, қўйинг-е, шу гапларни. Ухланг.\nТепадаги: — Мен ухлайвераман, сиз ухлай олмайсиз. Ундан кўра, юз грамм отиб олинг.\nПастдаги: — Секинроқ гапиринг. Чол уйғониб кетади...\nТепадаги: — Чол ухлаяпти. Тошдай қотиб қолганга ўхшайди.\nЧолнинг кўзи юмуқ, қулоқлари очиқ эди. Чол уйқоғ эди. Чол нима қиларини билмас ҳолда, хижолатда эди. Буларнинг гапини эшитмасликнинг иложи йўқ, эшитиш эса ноқулай, ўрнидан туриб ташқари чиқишнинг эса эви эмасди, чол гўё ловуллаган чўғ устида ётгандай эди. Нима қилсин? Қулоқ ўлгур ҳам том битмайди шу тобда.\nПастдаги: — Аввал Аъзам Жабборовичникигага фотиҳага кириб чиқайлик. Кейин вазирликка ўтамиз.\nТепадаги: — Кўнглингизга фотиҳа сиғадими ҳозир? Хотини ўлганига ўн кундан ошди. Аввал ишни ҳал қилайлик.\nПастдаги (хириллади): — Ҳар ҳолда бирга ишлаймиз у киши билан. Унинг ўрнида бошлиқ ё мовун-повун бўлганда бу гапларни айтмасдингиз.\nТепадаги: — Аъзам Жабборовични анавининг қариндоши дейишади.\nПастдаги: — Кимнинг?\nТепадаги: — Хўжайиннинг. Лекин унинг ҳам гапига қулоқ осмаскан, ярамас. Ёш бўлса ҳам чўрткесар, қайсар экан.\nПастдаги: — Мен ухлаяпман, ухланг энди сиз ҳам.\nТепадаги: — Анави вилоятга келганда уч нафар ходимни ишдан бўшатувди. Уларни қайраб, ўқлаб қўйдим. Тайёр туришибди.\nПастдаги (оҳиста): — Бу нима деганингиз?\nТападаги (секингина): — Ёзишади. Тепага ёзишади. Интернетга ҳам ёзишади. Хориж радиоларига ҳам чиқишади. Нима қилиб бўлса ҳам анавини ўрнидан жилдиришимиз керак. Тўрт-бешта аноним хатлар ҳам бор. Айрим норизо ходимлар ҳам биз томонда.\nПастдаги: — Нега буларни менга гапираяпсиз? Ахир у одам биздан бор-йўғи иш талаб қилаяпти, яхши ишла деяпти. Қўйинг, менга тинчлик керак.\nТепадаги: — Уни тинчитсак, тинчиймиз. Йўқса тинчимаймиз. Йўқса, бизга тинчлик йўқ. Сизни билмадим, мен осонгина таслим бўлишни истамайман. Яна бир йўлини ўйлаб қўйдим.\nПастдаги (ижирғаниб): — Бошқа йўлингиз йўқ. Энди ухланг.\nТепадаги (чийиллаб): — Бор. Бор. Менда ишлайдиган бир аёл хўжайиннинг хотини билан таниш экан. Хотинларнинг кўзи оч бўлади, биласиз, ўтган ойда у-бу нарса, совға-салом қилиб жўнативордим. Олибди-ку... Олади. Ўзи олмаса хотини олади.\nЧолнинг қулоқлари ловуллаб қизиди, қулоқларини чўғ куйдирди. Оғриқдан қулоқлари шанғиллаб кетди. Чол ўрнидан турди, вагонга суяниб ўтирди. Шериклар жим бўлиб қолишди. Вагон йўлагига чиқди, ичида оташ ёнарди. Вагоннинг очиқ деразаси ёнига бориб, юзини шамолга тутди. Чол негадир ножўя иш устида қўлга тушган одамдай ҳис этди ўзини. Чолнинг купега киришга юраги чидамади, вагон биқинига ёпишган ўриндиқни туширди, ўтирди. Поезд зимистонлик ичра олдга интилаяпти. Чол тонгга қадар шундай ўтиришга қарор қилди, купенинг ичи ҳам зимистон, у ердаги шерикларининг кўнгли каби қоронғи эди-да...\nАйни тоб купеда шундай гап-сўз бўлиб ўтаяпти:\n— Ухламаган экан, энағар. Гапимизни эшитса-эшитгандир, ниманиям тушунарди бу...\n— Ётсангиз-чи, одамни қийнавордингиз.\n— Хў-ў-ўп, ухлаганим бўлсин. Чол энди қайси гўрга кетдийкин? Қариганда қувиғинг ҳам бўшаб қолади-да, ҳе-ҳе-ҳех!\nТонг саҳар поезд катта шаҳарга етиб келди. Чолнинг ўрни бўш эди.\n— Э-е-ей, отамиз хайру хўшни ҳам насия қилибдилар-да, — ижирғанди дароз.\n— Тезроқ бўлинг. Биздан бошқа ҳамма тушиб кетибди, — ҳорғин минғирлади миқти.\nКатта идорада нима гап-сўз бўлди, бизга қоронғи, бу ҳаётда кутилмаган ҳодисалар ҳам юз беради, бу аниқ — тасодифми, ё Худо кўнглига инсоф бердими, ишқилиб “Анави” буларнинг “ковушини тўғирлаб” қўймади, имкон берди. Олти ой муддат қўйди. Болта тушгунча кунда дам олибди; миқти пенсия ёшини ўйлади, яхши бўлди-ёв, бир амаллаб етиб олсам гўрга эди, ўзим ҳам тортолмаяпманда. Дарознинг хаёлидан кечгани эса шу бўлди: “Ҳаракатларим зое кетмади чоғи, янгамуллода гап кўпга ўхшайди...”\nПешин пайти ҳамкасби Аъзам Жабборовичдан кўнгил сўрагани фотиҳага боришди. Дароз азадорга сабр-бардош тилади, дардига шерик бўлди, кўзига ёш ҳам олди.\n— Хўжайин ҳам хабарлашиб турибдиларми? — деди дароз гўёки сукунатни бузмоқчи бўлгандай.\n— Ҳа. Тунов куни ҳам шу ерда эдилар. Бугун амаким билан бирга келишса керак, — деди азадор.\nМиқти бош эгиб ерга қараб жим ўтирди. Меҳмонлар кетишга изн сўрашди. Улар энди ўрнидан қўзғалишган ҳам эдики, ҳовли қўнғироғи жиринглаб қолди. Мезбон булардан илдамроқ юриб эшикни очди. Остонада пайдо бўлган кимсани азадор гавдаси билан тўсиб турибди. Улар бағирлашиб кўришди. Сўнг очиқ эшикдан бўйдору пойдор, бақувват, вуждудидан куч ёғилиб, кўзларидан ўт чақнаб турган, шиддатли, ёш, норғул йигит — хўжайин, (дарознинг таъбири билан айтганда Анови) кўриниш берди. Бизнинг йўловчиларимиз уни кўриши ҳамоно иккови ҳам иккала қўлини кўксига қўйиб, таъзим этиб, турган жойида тош қотишди. Дарознинг хаёлидан “Яхши бўлди келганимиз. Бизни ҳам кўрди...” деган ўй ўтди. Бошлиққа қараб илжайди, сўнг азадорнинг ёнидаги чолни, ҳа ўша йўлдош-йўловчи чолни кўриб юз томирларига чимиллаб оғриқ кирди, юзи жимирлаб, оғзининг бир бурчи қийшайиб, аъзойи бадани титраб кетди, миқти бир қимирлаб ичидан иҳроқли товуш чиқарди. Чол буларга қараб кинояли жилмайди. Бошлиқ ҳам уларга разм солиб бироз хижолат тортди, кап-катта одамларнинг бунчалик сертавозе бўлиб туриши малол келди.\n— Отажон, бу кишилар мен билан бирга ишлашади, — деди бошлиқ чолга йўл бошланг ишорасини қилиб.\nЧол яна уларга нигоҳ қадади. Дароз сўроқ белгисидайгина бўлиб букчаймоқчи бўлди, миқти турган жойида тайсаллади, қанийди оёғидаги тушов ечилса-ю, узоқ-узоқларга қочиб кетса, қанийди оёғи остидаги ер ўйилиблар кетса-ю, ернинг тагига кириб кетса...\nЧол уларнинг ёнига келиб ўйчан назар солди, сўнг жилмайди.\n— Энди яхшимисизлар, ўғилларим?..\nДароз довдиради, тили айланмади.\n— Ях... Ях... Ях...!\n— Шу йигит менинг ўғлим бўлади, — деди чол секингина, эшитилар-эшитилмас.\nЙўловчилар музу мулзам бўлиб ҳовлидан чиқишди. Бу ёғи қандоқ бўлди? Энди нима қилишади, Худо билади.\nЧоп этилган: 8-04-2021, 06:46\nКўрилган: 1 900\nЧоп этилган: 12-09-2020, 20:03\nЧоп этилган: 28-02-2021, 08:06\nКЎЗЛАРИНГНИ КЎРГАНИ КЕЛДИМ\nЧоп этилган: 5-03-2021, 20:38\nЧоп этилган: 5-03-2021, 08:34\nЧоп этилган: 13-04-2021, 05:49


Ақтўбе яқинидаги ёзги оромгоҳ қўриқчиларига ҳужум қилинди\n12:28 / 08.06.2016\nНомаълум шахслар 8 июнь куни тонгида Ақтўбе вилояти ҳудудидаги ёзги оромгоҳга ҳужум қилишган. Бу ҳақда Қозоғистон Миллий хавфсизлик қўмитаси раҳбари Владимир Жумаканов маълум қилди. Бу ҳақда Kapital.kz хабар берган.\n"Бугун маҳаллий вақт билан соат 8:06да оқ рангли Lada автомобили оромгоҳ олдида тўхтаган ва ундаги кишилар силлиқ стволли милтиқлардан қўриқчиларни ўққа тутган", дея маълумот берган Жумаканов мамлакат раҳбари Нурсултон Назарбоев билан суҳбатда.\nБу ҳужум қидирувда бўлган эктремистлар томонидан содир этилгани тахмин қилинмоқда.\nБундан олдинроқ, Ақтўбеда 5 июнь куни содир этилган терактлар ижрочиларидан яна бири қўлга олингани, 6 нафар экстремистни қидириш ишлари давом эттирилаётгани ҳақида хабар берилганди.\nМХҚ вакили билан суҳбат вақтида Назарбоев барча жангариларни бартараф этишга кўрсатма берган.


27 июн 2022, Тошкент вақти: 10:43\nРасул Кушербаев хусусий мулк объектларининг мулк эгаси розилигисиз бузилишини “зулм”, деб атади.\nОлий Мажлиси Қонунчилик палатаси депутати Расул Кушербаев хусусий мулк даҳлсизлигини таъминлаш мақсадида “снос”ларга мораторий эълон қилишни таклиф этди.\nДепутат ўз телеграм каналида “ “Снос” масаласи яқин йиллардаги энг “бошоғриқ” муаммолардан бири бўлиб қоладиганга ўхшайди. Афсуски, компенсацияни қоплаш учун маблағ бор ёки йўқ эканлигига қарамай “ура-ура”чилик оқибатида қисқа вақт ичида қўплаб хусусий мулкларга зарар етказилди, айримларда хусусий мулк дахлсизлигига бўлган ишонч синди ва синмоқда”,-деб ёзди.\nРасул Кушербаев хусусий мулк объектларининг мулк эгаси розилигисиз бузилишини “зулм билан баробар”, деб атади.\nШунингдек,у 18 декабрда Учтепа туманлараро судида “снос” билан боғлиқ яна бир суд иши кўриб чиқилишини айтди.\nМазкур иш доирасида С.Ногай Шайхонтохур туманидаги Навоий кўчасида жойлашган 125 кв.м дўкони бузиб ташланганлиги учун Тошкент шаҳар ҳокимиятидан бир миллиард икки юз миллион сўм зарар ундиришни сўрамоқда.\n"Бундай ишларни кўриб чиқиш осонмас. Айниқса, ҳалигача ижро ҳокимияти тизимида ҳар қандай ҳокимиятга таъсир кўрсатиш имкониятлари сақланиб қолаётган бир пайтда, катта миқдордаги маблағни фуқарога ундириб бериш масаласини ҳал этиш судъядан ҳам профессионал билим, малака ва журъат талаб қилади",-деб ёзди Расул Кушербаев.\nДепутатга кўра, инвестиция жалб этишда хусусий мулк дахлсизлигини таъминлаш энг муҳим талаб ҳисобланади. Шундан келиб чиққан ҳолда у “снос”ларга мораторий эълон қилишни таклиф этган.\nКушербаевнинг фикрича,”токи мораторий бўлмас экан жойлар алоҳида гуруҳларнинг манфаати учун бузилиши, ерлар асоссиз олиб қўйилишда давом этавериши мумкин”.


hidoyat.uz – “Мовароуннаҳр” нашриётининг сайти - СЎРАГАН ЭДИНГИЗ... (“Ҳидоят”, 2015 йил 1-сон)\nСЎРАГАН ЭДИНГИЗ... (“Ҳидоят”, 2015 йил 1-сон)\nСавол: Кўп йиллик қазо намозларини ўқиш тартиби, вақтлари ҳақида маълумот берсангиз.\nЖавоб: Кўп йил ўқилмаган намозларнинг қазосини ўташда тартиб шарт бўлмаса-да, тартибга риоя қилиш (яъни, олдин бомдод, кейин пешин сўнг асрни ўқиш) мустаҳабдир (“Фатовойи Ҳиндийя”).\nСафарда ўқилмай қолган намоз ҳазарда (ватанда) ҳам қаср қилиб ўқилади. Ҳазарда ўталмаган намознинг сафарда қазосини ўқимоқчи бўлган одам тўлиқ ўтайди.\nУч вақтдан: қуёш чиқаётган пайтда, кун қиёмга (тиккага) келганда ва қуёш ботаётган вақтдан бошқа исталган вақтда қазо намозларни ўтаса бўлади (“Баҳрур роиқ”).\nКўп йиллик намозларнинг қазосини ўтамоқчи бўлган одам намознинг ҳар бир ракатида Фотиҳа билан бирга замсура ўқийди (“Заҳирия”). Бунга сабаб агар Аллоҳ таоло ўша қазо намозларини бандадан кечиб юборган бўлса, ўтаган намозлари нафл бўлади. Нафл намозларнинг эса ҳар бир ракатига Фотиҳа ва замсура ўқилиши шарт.\nЖавоб: Намоз ўқиш макруҳ бўлган вақтлардан бошқа бир пайтда қувват етганича уч-тўрт кунлик қазо намозларни ўташ мумкин.\nСавол: Касал одам қай тартибда намоз ўқийди?\nЖавоб: Бемор киши оёқда туришга кучи етмаса, ўтириб намоз ўқийди. Бунда рукуни сал энгашиб, саждаларини доимги ҳолда адо қилади (“Ҳидоя”). “Кучи етмаслик” дегандан мурод оёқда турса, бирор зарар етишидан қўрқишидир (“Меърожуд дироя”). Шунингдек, киши туриб намоз ўқиса, касаллигининг ортишидан, соғайишининг кечикишидан қўрқса, ёки боши айланса, ё оғриқ ва азобдан қийналса, намозларини ўтириб ўқиши мумкин (“Табйин”).\nКиши намозни қанча тик туриб ўқишга кучи етса, шунча тик туриб ўқиши лозим. Яъни, тикка туриб такбири таҳрима айтишга яраса, ёки қиёмнинг бир қисмида тикка туришга кучи етса, кучи етгунича тик туриши лозим. Акс ҳолда намози қабул бўлмайди (“Хулоса”).\nБир кишига ёки бирор нарсага таяниб оёқда туришга қурби етадиган кишига намозини ўтириб ўқиши жоиз бўлмайди (“Табйин”).\nКасал одам ўтириб намоз ўқишга мажбур бўлса, қандай ўтириш қулай бўлса, ўша шаклда ўтиради (“Сирожул Ваҳҳож”). Тўғри ўтиришга кучи етмайдиган киши намозини деворга ёки бирор одамга суяниб ўқиши вожибдир (“Заҳирия”). Мухтор қавлга кўра, бундай ҳолатдаги одамнинг ётиб намоз ўқиши жоиз эмас (“Табйин”). Руку ва сажда қилишдан ожиз қолган киши намозини ўтириб, имо-ишора билан адо этади. Рукуни сал энгашиб адо қилади. Саждага рукудан кўра кўпроқ эгилади (“Фатовойи Қозихон”). Агар руку ва саждага бир хил эгилинса, намоз жоиз бўлмайди (“Баҳрур роиқ”).\nСавол: Суннат ва нафл намозлари қироатларида ҳам суралар тартибига риоя қилиш керакми?\nЖавоб: Фарз намозларининг иккинчи ракатида биринчи ракатда ўқиган сура ёки оятдан олдин келадиган сура ё оятни ўқиш макруҳдир. Аммо суннат намозларда макруҳ эмас (“Муҳит”).\n3562 марта ўқилган.


Ибн Халдун тарафидан таъриф берилган иқтисодиёт асосларининг соғлом томойилларини энди ривожланаётган мамлакатлар ҳам тушуниб етмоқдалар. Бу ерларда привитизацияга (хусусийлаштиришга) мойиллик кучайиши кузатилмоқда. Ривожланган мамлакатлар армия ва ҳарбий-саноат комплексларига пул ажратишни (инвестиция) камайтириш эвазига таълим, илм-фан ва техника соҳасига пул ажратиб хусусий сектор самарадорлиги ва унинг ташқи бозорда рақобатбардошлигини оширишга уринишмоқда. Бундан ташқари, мазкур саноат ривожланган мамлакатлар имтёзли солиқ солиш сиёсатини ҳам юритиб, тижорат ва ишлаб чиқариш соҳаларининг гуллаб-яшнашига ёрдам беришмоқда. Қуйида сўз борадиган шу ва бошқа иқтисодий асослар Ибн Халдун фикрига кўра, цивилизациялашган жамият қуриш учун зарурий шартлар бўлиб хизмат қилади.\nИБН ХАЛДУН ИҚТИСОД ҲАҚИДА\nИбн Халдун иқтисодиёт вазифаларини биринчи бўлиб тасниф қилган олим саналади. Қўшимча фойда олиш учун ишлаб чиқариш, техник база ва ташқи савдонинг муҳимлигини асослаб беради. Ҳамда давлат, унинг барқарорлаштириш (стабилизация) сиёсати билан ишлаб чиқариш ва аҳолини иш билан таъминлашини таҳлил қилиб чиқади.\nБундан ташқари, Ибн Халдунни оптимал даражада солиқ солиш, давлат хизматларини қисқартириш, имтиёз ва моддий рағбатлантириш, ташкилий тузулмалар, қонунлар, иқтисодиётда кутилган натижалар, ишлаб чиқариш ва қиймат назариялари каби масалалар қизиқтирар эди. Ибн Халдун иқтисодаги қўшимча даромад ҳақида билимга эга бўлган энг биринчи иқтисодчи ҳамда миллатларнинг юксалиши ва таназзули ҳақидаги илк биологик назариясини тақдим қилган аллома ҳамдир. Унинг ихчам бўлган умумий иқтисод назарияси унинг тарихга ёндашувини ҳам белгилаб берди. Иқтисод назарияси тарихида ҳали ҳеч ким бу тарзда умумий иқтисод назариясини ишлаб чиқмаган, яъни Ибн Халдуннинг “Муқаддимаси”си каби цивилизациялар, мамлакат ва империяларнинг юксалиши ва таназзулини тушунтириш ва башорат қилиш фикри мавжуд бўлмаган. Унинг қарашлари (таълимоти) нафақат меҳнат тақсимоти ва инвестиция (сармоя) тушунчаларини, савдо, ишлаб чиқариш соҳасидаги давлат сиёсати оқибатларини амалий ва назарий жиҳатдан ҳам тушунтириб бера олади, балки бир ёки бошқа давлатнинг қай даражада яшовчанлигини башорат қилиш имконини беради.\nИБН ХАЛДУН ДАВЛАТ ҲАҚИДА\nМадомики давлат, жамият, сиёсат ва мамлакат иқтисоди ҳаётида ҳамда жамият фарованлигида муҳим вазифани бажарар экан унда давлат роли ва табиатини тушунтириб бериш керак. Ибн Халдун фикрича, хўжалик фаолиятларига ёрдам бўлиши учун давлат вазифаси қонун ва тартиб-интизомни сақлашдан иборат. Бундан ташқари, ривожланган жамиятда тижорат ва ишлаб чиқаришни амалга ошириш учун мулк ҳимояси, тижорий йўллар, тинчлик ва барқарорлик керак бўлади. Давлат сиёсати иқтисодий фаоллик учун қулайликлар яратиб берса қўшимча даромад ҳам пайдо бўлади. Зарур бўлган хизматларни ва давлат ташкилотларининг мувофиқ тарзда фаолият юритишини таъминлаш учун, давлат солиққа тортиш орқали неъматларнинг эҳтиёждан ортиқча қисмини ундириб туриши лозим. Ибн Халдун фикрича, давлат солиқлари билан ишлаб чиқариш ва савдога тўсиқ қўймасагина оптимал солиқ солиш ҳақида гапирса бўлади. Агар давлат иқтисоддаги қўшимча даромадга ҳаддан ошиқ солиқлар солиши билан бюрократик тизим ҳажмини ва ёланма армияни кўпайтиришга ҳаракат қилса ишлаб чиқариш ва савдо-сотиқ заифлашиб қолади. Натижада иқтисоддаги қўшимча даромаднинг тушиб кетиши юз беради. Шунинг учун ҳам, “давлатдаги ҳукуматнинг мутлоқ даражада кучайиши иқтисод равнақи мамлакат ва шаҳарнинг таназзулга юз тутишининг сабабидандир. Чунки, ҳаддан ошиқ солиқлар солиш, катта армия ва бюракратик аппарат тадбиркорларнинг иқтисодий фаоллигига тўсиқ бўлади. Бу эса давлат ялпи даромадларини камайишига олиб келади ва мазкур даромадларни кўпайтириш бўйича янги чоралар кўришни тақозо этади: натурал шаклдаги солиқлар, акцизлар, мусодара қилиш ва энг ачинарлиси, давлатнинг тижоратда иштирок этиши ҳисобига иқтисодий фаолиятга бевосита аралашуви шулар жумласидандир”.\nИбн Халдун фикрича, давлат тадбиркорлар кутган натижаларини ўзгартириш мажбуриятини ўзига олиши керак, янги иш жойларини ва ишончни қарор топтириш учун жамоат хизматини ташкиллаштириш билан шуғулланиши лозим. Барқарорлик доирасида мамлакат ичида йўллар қуриши, савдо марказлари ва ишлаб чиқариш ва тижорат ривожланишини қўллаб-қувватлаши учун бошқа чораларни ҳам кўриши керак. Бироқ, “давлатнинг ўзи тижорат қилиш мақсадида иқтисодий фаолиятга тўғридан-тўғри аралашуви” давлат ва унинг иқтисодини таназзулга олиб келиши мумкин. Тижорат ишларига армиянинг аралашуви бюрократик аппарат ва армиянинг ўсишига сабаб бўлади. Давлатнинг тижорий ва иқтисодий ишларига аралашуви натижасида тадбиркорлар ўз ишларидан нормал равишда даромад кўришдан маҳрум бўлишади. Давлатнинг тиранияга айланиши унинг тижорий ҳамда иқтисодий фаолиятларга тўғридан тўғри аралашувидан келиб чиқади. Бу эса ўз навбатида тижорат, ишлаб чиқариш ва бошқа турдаги тадбиркорликнинг касодга учрашига сабаб бўлади. Натижада қўшимча даромад кескин равишда камайиб кетади. Шаҳар ва саноат маркази аҳолилари яшаш учун бошқа жойларни излашга тушишади. Улар шаҳарларни тарк қилишади ва бунинг оқибатида маҳсулот ва хизматларга талаб камайиб кетади, цивилизациялашган ҳаёт тарзи ҳамда иқтисод касодга учрай бошлайди. Оқибат бутун мамлакат орқага қараб, примитив ҳолатга қайтади. Ишлаб чиқариш ва иш ўринларини яратишда таклифга нисбатан талабнинг ошиб кетиши ҳақидаги ғояси билан Кейнс бутун жаҳон эътиборни ўзга қаратган пайтдан 5 аср олдин ибн Халдун талабни керагидан ортиқча даражада бўлиб кетишида давлатни иқтисодий барқарорлашувдаги ўрни ҳақида ёзиб кетган эди. Ибн Халдуннинг ёзишича, кўп бўғинли бошқарув тизимлари (бюрократия) чекланган, вазифаси қонунийлик ва тартибни таъминлашга қаратилган камсонли қўшинга эга, фуқаролардан давлат фаолиятини молиялаштириш учун оз миқдорда солиқ олинадиган давлат - энг яхши давлатдир.\nИБН ХУЛДУН ИХТИСОСЛАШИШ ВА ҚЎШИМЧА ДАРОМАД ҲАҚИДА\nИбн Халдун инсоннинг ҳатти-ҳаракати ва унинг тарихини ўрганиш учун иқтисод, жамиятшунослик, сиёсатшунослик ва бошқа фанларни ўрганган. Ибн Халдун Адам Смитдан 300 йил олдин меҳнатнинг тақсим бўлиши қўшимча даромаднинг муҳим манбаси деб айтган. Унга кўра, бирор бир ихтисос бўйича муҳит соғлом бўлса тадбиркор кейинчалик тижорат ва ишлаб чиқаришга қизиқади. Ҳақиқатдан ҳам инсон сарф қилган сайъ-ҳаракатлари эвазига даромад олган жойларда ихтисослашиш амалга ошади.\nҚонун ва тартиб жорий бўлиши шарти билан бирон бир ихтисос ишчи кучи, ишлаб чиқариш ва солиқ миқдори билан боғлиқ бўлади. Ибн Халдун меҳнат фаолияти турларининг махсуслашуви ҳақида қуйидагича фикр билдиради. “Ҳар қандай хунар тури ўз усталарига мухтождир, аниқроқ айтсак моҳир усталарга мухтождир. Ишлаб чиқариш қанчалик турфа (муарракаб) бўлса, унда иштирок этувчилар ҳам кўп бўлади, кўп одамлар шу иш билан банд бўладилар. Ишчиларнинг ҳар бир гуруҳи ўз иши бажаради. Аста-секинлик билан иш жараёнида иш турлари ҳам кўпайиб, бу иш билан банд бўлган ишчилар ҳам тажрибага эга бўлиб бораверадилар. Бир нарсани қайта-қайта такрор қилиниши ва вақт хунарларнинг пайдо бўлиши ва илдиз олишига сабаб бўлади”. Ушбу сўзлар билан ибн Халдун оммавий ишлаб чиқариш асослари ҳамда тажриба асосида таълим олиш, иш самародорлиги ва моҳирлигини ошириш билан тажриба ортишига ҳам ишора қилади. Бироқ, ибн Халдун ўз асарларида зикр қилиб ўтган тушунчалар ҳақида иқтисодга оид адабиётларга фақат 50 йиллардагина зикр қилина бошланди. Ибн Халдунга кўра, “бир гуруҳ одамларнинг ўзаро ҳаракатлари туфайли ишлаб чиқарилган маҳсулот адади бир неча баробар кўпроқ одамларнинг эҳтиёжини қоплайдиган” меҳнат тақсимоти ишлаб чиқариш омилларининг турли функцияларини мувофиқлаштиришни кўзда тутади.\nКейинчалик худди шу мавзуда, ишлаб чиқарувчи кўрадиган фойда ҳақида Адам Смит "улар ўз меҳнат маҳсулини сотаётганида, ёки очиқроқ айтганда, тайёрланган маҳсулотлар таннархига ўз ишчилари (қилган хизмат)ни ҳам қўшиб сотаётганларида", деб ёзган.\nИбн Халдун меҳнат тақсимотини ва ўз-ўзидан, унинг ички уйғунлигини иқтисодий жиҳатдан қисқача асослаб берган: “Ижтимоий меҳнат ишлаб чиқарувчиларнинг эҳтиёжига нисбатан кўпроқ маҳсулот ишлаб чиқаришга имконият беради”. Бу ҳақида у “кооперация ёрдами билан ишчилар ўзларидан бирмунча кўп бўлган ишчиларнинг талабларини қондиришлари мумкин бўлади”, деган. Ибн Халдун, ишлаб чиқариш омилларини бозор кучлари билан мослаштириш ва ўзаро ҳамкорлигини таъминлашни тадбиркорчилик функцияси деб ҳисоблаган. Тинчлик, қонунчилик ва тартибот ҳукмрон бўлган шароитда аҳоли сони қанчалик кўп бўлса меҳнат фаолияти турлари ўшанчалик кўп бўлади.\nИбн Халдун фикрича меҳнат тақсимоти иқтисодий жиҳатдан ишлаб чиқаришда маҳсулотнинг ортиб қолиши билан юзага келган. Бу қўшимча даромадларнинг келиб чиқишини қисман (ўзича) тушунган Рикардо ва Маркс ишчилар синфини эксплуатация қилинаётгани ҳақида хулоса қилишларига сабаб бўлди. Яъни Рикардо ва Карл Маркслар Ибн Халдуннинг қунутсиз шогирдлари каби унинг қўшимча даромад назариясининг бир қисмига шарҳ бера олдилар. Айнан шу адашиш Маркснинг “меҳнатнинг ўзи ишлаб чиқарувчидир”, дейишига сабаб бўлган. Меҳнат қўшимча қийматнинг шаклланишининг ягона манбаси бўлгани учун ҳам капиталистлар эксплуатация билан шуғулланиб қўшимча даромадларни ўзлариники қилиб олишмоқда. Капиталистлар меҳнатни эксплуатация қилишга чек қўйиш учун Карл Маркс инқилоблар воситасида ва капиталистларни йўқ қилиб ташлаш билан жамиятнинг ижтимоий тузумини ўзгартиришни таклиф қилади. Бошқа томондан, ибн Халдун, "одам кўрадиган фойда ўз меҳнатидан олинадиган қийматнинг ўзи" эканига ҳам ишора қилади. У "ушбу фойдаларни яратувчи фойдаланиладиган катта ҳажмдаги ишчи кучи ёрдамида олинган катта фойда" ҳақида гапиради. Шу билан бирга, ибн Халдун нафақат ишчиларнинг, балки тадбиркорларнинг ҳам унумли фаолиятини инобатга олади. Бу ҳолатда эксплуатация ҳақида гапириш ноўрин.\nИбн Халдун ишчиларни ҳам, тадбиркорларни ҳам жамиятнинг ҳурматга сазовор аъзолари деб ҳисоблайди. Улар ўз меҳнат фаолиятларидан даромад ва иш ҳақи кўринишида тўлалигича фойда олишга ҳаракат қилишади. Ибн Халдунга кўра, фойда кўриш савдо муомалаларининг асосий сабаби бўлса, фойда олишга умид қилиш ишлаб чиқариш кенгайишига олиб келади. “Коммерция, маҳсулотни арзон нархда сотиб олиб уни баланд нархда сотиш йўли билан, капитални кенгайтириш ҳисобига фойда олишни назарда тутади”. Яъни, умумий маъноси “арзонга олиб, қимматга сотиш”. Ибн Халдунга инсоннинг меҳнатидан топган даромади қийматга эга, аммо бу қиймат, ишчи кучининг талаб ва таклиф қонунларидан келиб чиқадиган қиймат экани равшан эди. Айнан шу нарсани Карл Маркс ва унинг қизиққон тарафдорлари инобатга олишмаган.\nИбн Халдуннинг фикрича, ишлаб чиқариш омилларининг иқтисодий неъматларнинг оширишга йўналтирилганлиги, мувофиқлаштирилганлиги ва ўзаро боғланганлиги – бу тадбиркор (учун) жуда муҳим ва бебаҳо жараён ҳисобланиб, у ўз хўжалик фаолиятидан манфаат олиш учун саъйи-ҳаракат қилади". У ўзининг вақтини, кучини ҳамда капиталини “арзонроқ олиб қимматроқ сотиб” фойда олиш учун маҳсулот ва хизматни қидиришга сарфлайди. Ибн Халдун фойдали равишда мувофиқлаштирувчи ва омилларни ишлаб чиқаришга йўналтирувчи тадбиркорлик ҳаракатини юқори баҳолайди. Шу сабабли улар ўзларининг таваккал иш қилишга асосланадиган корхоналаридан адолатли равишда фойда олишга ҳақлидир Бу борада, Карл Маркс, Давид Риккардолар янглишишган.\nИБН ХАЛДУН ТАЛАБ ВА ТАКЛИФ ҲАҚИДА\nБошқа олимларга қараганда Ибн Халдун ишлаб чиқариш ва махсулотларнинг нархи талаб ва таклифдан келиб чиқишини қайд қилиб ўтган. Агар махсулот наёб бўлиб, унга талаб катта бўлса, унинг баҳоси ҳам қиммат бўлади. Тижортчи, бундай маҳсулотни наёб бўлмаган ва арзон жойдан олиб, унга талаб бўлаётган ва наёб жойда қиммат нархда сотади. Бундан ташқари у Маршалл тушунчасидаги узоқ муддатли даромад концепциясини таклиф қилган.\nИБН ХАЛДУН КРЕДИТ-ПУЛ СИЁСАТИ ҲАҚИДА\nИбн Халдун стабил пул-кредит сиёсатини қўллаб-қувватлайди. У ҳукуматнинг валюта баҳосида ўйин қилишга қаршидир. Олимга кўра, ҳукумат пулни қадрсизлантиришга қизиқиб кетиши мумкин. Бу жараён инфляцияга (пулнинг қадрсланишига) олиб келади. Аҳолининг валютага бўлган ишончи йўқолади. Бу эса, олимга кўра, адолатсиз ва мақул нарса эмас. Пулларнинг ҳарид қилиш имкониятларини ҳимоя қилиш давлатнинг бирламчи вазифаси бўлса ҳам уни адолат асосларида амалга оширмоғи лозим. Бунинг учун у мустқаил кредит-молиявий ташкилотларни ташкил қилишни таклиф қилади. Мазкур ташкилот эса бош қозига (олий маҳкамага) буйинсинадиган “тақводор одамга” топширилиши керак. У ҳам ўз ўрнида ҳукуматнинг пулларнинг қадрсизланиши борасидаги ўйинларига йўл қўймаслиги керак. Ибн Халдун изидан АҚШ Федерал резерв бошқармаси, Англия Банки, Германия Бундесбанки инфляцияни чеклаш ва миллий валюта барқарорлигини таъминлашга йўналтирилган мустақил молия-кредит сиёсатини олиб бормоқда. Бундан ташқари Ибн Халдун пул миқдори ҳақида ҳам гапирган. Пулнинг замонавий назарияси “пул миқдори мамлакат фаровонлиги учун аҳамиятсиз” деган унинг фикрига таянади.\nОлимнинг фикрича, монетар (пул-кредит сиёсати) сиёсат пулнинг харид қобилиятини ҳимоя қилишга қаратилган ва пухта ўйланган, барқарор бўлиши лозим, бу масала адолат масаласидир. Аҳоли (фуқаролар) ҳукмдорларнинг пулларнинг қадрини туширувчи адолатсизлик сиёсатидан ҳимояланган бўлишлари шарт. Барқарор миллий валюта ҳалқнинг пуллар, савдо ва ишлаб чиқаришга бўлган ишончини ошишига олиб келади.\nИБН ХАЛДУН ҚАЙД ҚИЛИБ БОРИЛАДИГАН ҚИЙМАТ ҲАҚИДА\nИбн Халдун давлатнинг нафақат ишлаб чиқариш ва қишлоқ хўжалиги соҳасига аралашувига, балки товар ва хизматлар нархининг шаклланишига аралашувига қарши бўлган. Агар давлат аралашар экан, у албатта, ўз қудрати ва имкониятларидан келиб чиққан ҳолда “маҳсулотни энг арзон нархда сотиб олиши”, ҳукумат “сотувчини нархни пасайтиришга мажбурлаши” ва “савдогар ёки фермерларга товар керак бўлса ундан сотиб олишга мажбурлаши мумкин”. Бундай турдаги сиёсат Ибн Халдуннинг фикрича, қуйидаги натижаларга олиб келади:\n1. “Фермерлар ва савдогарлар ўзлари ишлаб топадиган ва ўзларини таъминлай оладиган савдо билан ортиқ мустақил шуғулланишга қодир бўлмайди”.\n2. Тадбиркорликда бюджет-солиқ тизимига зарар келтирадиган (тизимни бузадиган) барча ташаббускорларни йўқ қилиш (йўқотиш)га ўхшаш тажрибанинг доимий бўлиши.\n3. “Вақт ўтиб, савдони бошқаришда қатнашиш маданият ва цивилизациянинг бузилишига олиб келиши мумкин”.\n4. Нархларни белгилаб қўйиш сиёсати “давлатнинг тижорат ёки қишлоқ хўжалиги соҳасида тадбиркорлага салбий таъсир кўрсатадиган ва уларнинг даромадлари шунингдек маданий фаолликнинг пасайишига олиб келадиган даражадаги аралашуви тадбиркорлик субъектлари учун янада хавфлироқ, салбий ва бузғунчи бўлиши мумкин”.\nИбн Халдуннинг ушбу таҳлилларига кўра, Миср, Жазоир ва дунёнинг бошқа бир қанча давлатларидаги қолоқ яшаш даражаси савдо, саноат, қишлоқ хўжалиги ва хизматлар соҳасида давлат назорати ва сиёсат билан белгиланган нархлар билан боғлиқдир. Ҳақиқатдан ҳам қайд қилинган нарх-наволар хориждан ёрдам сифатида келаётган озиқ-овқаларга мазкур мамлакатларни янада қарам қилди ва уларнинг қарзларини янада ошириб юборди. Шундай бўлса ҳам мазкур мамлакатларнинг баъзилари аста-секин Ибн Халдун тавсияларига амал қилишга ўта бошлашди. Бу эса яхшилик аломатидир.\nИБН ХАЛДУН ХУСУСИЙ МУЛКЧИЛИК ҲАҚИДА\n1960 йиллардан сўнг баъзи иқтисодчилар, айниқса АҚШда хусусий мулкка эга бўлиш ҳуқуқи ва унинг иқтисод ривожланишига таъсири мавзусига кўп мурожаат қиладиган бўлиб қолди. Ибн Халдун бир неча юз олдин бу масала бўйича ўз фикрини билдириб ўтган. Мулкдорлар ҳақ-ҳуқуқларининг таъминланиши ва қонуний мустаҳкамланиши цивилизация яшаб қолишининг асосидир. Ибн Халдун фикрича, “одамда мулкка эга бўлиш хоҳиши йўқолганда, у ҳеч қандай чора-тадбир кўрмайди”. Мулкдор томонидан амалга оширилган ҳуқуқбузарликлар даражаси ва сони, мулкка эга бўлишга йўналтирилган субъект ҳаракатларининг қанчалик бўшашганлигини кўрсатади.\nИбн Халдун агар шахсий мулк ҳимоя қилинмайдиган бўлса иқтисодий фаоллик таназзулга юз тутиши ҳақида башорат беради: Агар мол-мулкка қилинган ҳужумлар кичик ҳажмда бўлса, фойда олишга қаратилган ҳаракатларнинг тўхтатилиши ҳам, ўз навбатида, қисқа муддатли бўлади. Тамаддун, унинг бойиши ва ишлаб чиқаришнинг гуллаб-яшнаши самарадорлик, меҳнат ресурслари ҳамда одамларнинг фойда олишга қаратилган турли ҳаракатларига боғлиқ. Агар одамлар тирикчилик учун зарур бўлган тадбиркорлик фаолияти билан шуғулланишни тўхтатадиган бўлса, уларга даромад келтирадиган ишлар билан ортиқ шуғулланмаса, тадбиркорликда пасайиш кузатилади бошқа нарсалар ҳам пасаяди.\nИбн Холдун мулкдорлик ва адолат ўртасида узвий алоқадорлик мавжуд деб ҳисоблайди. Унга кўра, “инсон фақат хусусий мулки учунгина мавжуд бўла олади. Хусусий мулкчиликни таъминлашнинг ягона усули – бу рағбатлантиришдир. Рағбатлантириш эса фақат адолат нуқтаи назаридан амалга оширилади, зеро у инсониятнинг ибтдосидаги мувозанатга асосланади”. Хусусий мулкка ҳужум ҳар доим адолатсизлик ифодаси ҳисобланган. Ибн Халдуннинг айтишича, адолатсиз тарзда солиқ солаётганлар зулм қилаётган бўлади. Бировнинг мулкига кўз олайтирганлар зулм қилган бўлади. Бировнинг молини олиб қўйганлар золимдир. Одамларга ўз ҳуқуқларидан фойдаланишга йўл бермаётганлар зулм қилаётганлардир. Умуман олганда бировнинг мулкини куч ишлатиб олиш зулм ҳисобланади, зулм эса ҳар қандай цивилизацияни йўқ қилади”. Ибн Хулдун хусусий мулк ҳуқуқи ва адолатга риоя қилиш Ислом динида ёрқин намаён бўлганини таъкидлайди Унга кўра, адолат йўқ жойда “инсон зотини йўқ қилиш амалга оширилган бўлади”. Ислом шариати буйруқлари ва қайтариқларидан асосан инсоннинг қуйидаги беш жиҳатига манфаатни жалб қилиш ва улардан зарарни дафъ қилиш кўзланади.\nМадомики, “золимлар цивилизацияларни вайрон қилиш билан инсониятни йўқ қилишга чақирар экан, шунинг ўзигина зулмни тақиқлашга асос бўла олади”. Ривожланаётган ва коммунистик мамлакатлар нисбий қолоқлигининг сабабини мулкдорлар ҳуқуқини яхши ҳимояламаслигида деб билиш керак . Ибн Халдун назарияси шуни кўрсатадики, бошқа ўзгармас шартларда, давлатнинг кучли мулкий ҳуқуққа эга эканлиги юқори тараққиётга эришишга, мулкий ҳуқуқининг кучсизлиги эса қашшоқ ҳолда қолиб кетишига олиб келади.\nШундай қилиб Ибн Холдун иқтисодий ўсиш ёки пасайиш билан асосланувчи цивилизациянинг ўсиши ёки тўхташига таъсир қилувчи инсон ва жамият ҳатти-ҳаракатини яхлит тизим ва бутун инсоният бир қисми сифатида ўрганган илғор назариётчилардан бири бўлган. Даставвал “фаровон турмуш тарзи инсонни қаҳрамонона ҳатти-ҳаракатлар учун илхом бағишлайди, уни жасоратга, курашга, қийинчиликларни енгишга, яратувчанликка чорлайди. Кейин эса инсон яна курашади, аммо энди аввалгидай умидлари ушалиши учун эмас, очлик қўрқуви туфайли у ёввойи (ибтидоий) одам каби шунчаки жон сақлаш учун курашади, у энди яна “ҳайвоний” ҳаётга қайтиб, ўзининг “ҳайвоний” табиатини ошкор қилади”. Айтиш мумкинки, ибн Халдун ҳеч қандай рецепт бермайди, цвилизациянинг барбод бўлишидан қоча оламизми, бу одамларнинг шахсий жавобгарлик ҳиссини ўстириш ёки товар ва хизмат кўрсатишда соҳаларида фан ва техник изланишлар ва уларга инвестициялар қаратиш орқали амалга оширилади. Бу албатта иқтисодда қўшимча дарамоднинг ўсиши ва давлатнинг бюрократик машиналари ва ҳарбий кучини ақл доирасида ушлаб туриш билан амалга ошади. Бизни ҳанузгача бир савол қизиқтирмоқда, ўз даврида, Юнон, Рим ёки Ислом цивилизацияларининг таназзулини олдини олиш мумкин эдими. Биз билмаймиз Британия империяси нисбатан таназзулига йўл қўймаслик мумкинми. АҚШ ва Россия - Япония, Европа иттифоқи, Хитой ва Ҳиндистон билан рақобатбардошликни йўқотмаслик мақсадида солиқларни камайтириш ва ҳарбий чиқимларни камайтириш ва фан, таълим, технологиялар тараққиётига инвестициялар миқдорини ошириш учун қўлидан келган барча ишни қилмоқда. Вақти келиб кўрамиз бу чоралар иқтисод ва тараққиёт даражасини кўтарилишига ижобий таъсир қиладими, йўқми.\nИбн Холдун ҳақиқатдан ҳам иқтисоднинг фундаментал тушунчаларини уларнинг расман туғилишидан анча илгари очиб берганлигига амин бўламиз.\nУ Адам Смитгача меҳнат тақсимотининг қиймати ва аҳамиятини кашф қилди, меҳнатнинг қиймат назариясини очишда Рикардодан, давлатнинг иқтисодиётни барқарор тутиб турувчи вазифаси борасида эса Кейнесдан ўзиб кетди. Шарқий Европада ислоҳотлар Ибн Халдун тузуклари асосида хусусийлаштириш ва хусусий мулкдорлар ҳақ-ҳуқуқ ҳимоя қилиш соҳасида амалга оширилаётганлигини кузатиш мумкин. Бу мамлакатлар маҳсулот ва хизматнинг давлат томонидан назорат қилиниши тобора камайтирилмоқда. Бундан ташқари унинг назариясига асосланиб, эркин тадбиркорлик ва тадбиркорлик ғайрат-шижоати масаласи қайтадан кўриб чиқилиши муҳимлигини аён бўлади. Бу мамлакатлар ортиқча армия захиралари ва оғир юкли давлат аппаратидан озод бўлишни қайтадан кўриб чиқади. Шу нарса аёнки, ибн Халдун юксак тараққий топган жамият қуриш борасидаги таклиф ва тавсиялари, ҳозир ҳам ўз аҳамиятини йўқотмаган. Унинг тавсияларига қулоқ тутганларни юксак тараққиёт кутмоқда, айни пайтда унга қарши чиққанларни умидсизлик ҳолати кутиб турганидек.\n“Ибн Халдуннинг иқтисодий назарияси” мақоласи асосида\nMore in this category: « Тармоқли маркетингдаги 10 хил ёлғон Тадқиқот: ғарб мамлакатлари исломийроқ экан »


Мактабларимизни асрайлик ёхуд урушлардан жабр кўраётган дунё болалари қандай таълим олишади? / Telegraf.uz | Ахборот-таҳлилий портал\nМактабларимизни асрайлик ёхуд урушлардан жабр кўраётган дунё болалари қандай таълим олишади?\nСўнгги 30 йил мобайнида жаҳонда юз берган ҳарбий тўқнашувлар ҳисоботига кўз югуртирар эканмиз, шунга амин бўлдикки, қайси миллатга тегишли бўлишидан қатъи назар, жамиятимизнинг энг нозик қисми бўлган болалар ҳозирги урушлардан кўпроқ жабр кўришмоқда. Улар учун ҳимоя ва қочиш имкониятлари етарли эмас. Кўплаб болалар ота-оналарининг бевақт ўлимидан сўнг, етимга айланиб қолишмоқда. Бироқ уларнинг айримлари бола-аскар сифатида ёлланилади. Айримлари захирага кетиши биланоқ, қайтадан яна ёлланишади.\nЎтаётган ҳафтада БМТ Болалар фонди, ЮНИСЕФ тарқатган маълумотларга кўра, жаҳон болаларининг тўртдан бир қисми – 462 млн.га яқини – ҳозирги пайтда инқирозга учраган мамлакатлар ҳудудида истиқомат қилишади. Уруш болалардан ўсмирлик нашидасини тортиб олган.\nКўплаб болалар бемалол бора оладиган масканларга эга эмаслар. Қишлоқларда ягона тузилма ҳисобланувчи бўлган мактаблар, баъзан ҳужум остида қолган ёки қуролланган гуруҳлар томонидан эгаллаб олинган бўлади.\n2003 йилда, Ироққа АҚШ бостириб кирганидан бир ой ўтиб, анархия вужудга келганидан сўнг, мактаблар ҳеч қандай мебель ва жиҳозларсиз қолган, ҳаттоки бино қурилишида ишлатилган арматура бўлаклари ва мис симлар ваҳшийларча ўғирлаб олинганининг гувоҳи бўлинган.\nНигерияда Боко Харам мутаассиблари одам ўғирлаб, болалар ва ўқитувчиларни ўлдириб, мактабларга ҳужум уюштирмоқда. Энди мактаб ўрнида харобалар бор холос. Агар имкон туғилиб, омад чопса, бу ҳудуддаги болалар бўз палаткадан иборат ёки дарахт соясида ташкил этилган мактабларда илм чўққиларини забт этишади.\nСурия, Жанубий Судан, Яман давлатларидаги норозиликлар оқибатида кўплаб ёшлар таълим олиш ҳуқуқидан маҳрум бўлишди. Ахир ҳаммамизга маълум-ку, таълим ниҳол каби ўсиб келаётган ёшлар учун таом, сув ва ҳаводек зарур эмасми!?\nШу ўринда бир нарсани айтиб ўтиш жоизки, таълим маскани, болалар учун илм ўчоғи бўлмиш мактабларни вайрон қилиш борасида мактаблар хавфсизлиги бўйича декларация ишлаб чиқилган. Дунёнинг 53 мамлакати, жумладан, Норвегия ва Аргентина каби давлатлар буни қўллаб-қувватлашмоқда. Буюк Бриятания эса ҳанузгача сукут сақламоқда. Гўёки уруш ва вайронагарчилик у ерда содир этилмаслиги кафолатланиб қўйилгандек.\nБу билан Британия қуролли қўшинлари мактабларни болалардан тортиб олиб, уларни казармага алишмоқчи, деган муболаға келиб чиқиши табиий ҳол. Албатта, бундай бўлмайди. Аммо Буюк Британия Мудофаа вазирлиги котиби Хэммонд ўз иш жойини мудофаа вазирлигидан ташқи ишлар вазирлигига кўчирар экан, ўзи билан мактаб хавфсизлиги декларациясига тегишли айрим муҳим ҳужжатларни ҳам олиб келди.\nБу радикал ташаббус эмас, бу ўзгалар инкор этадиган омил ҳам эмас. Бу 2015 йил Ослода ўтказилган халқаро конференцияда тузилган бўлиб, унинг қайд этишича, “таълим муассасалари, тарафлар томонидан бўлиб ўтган ҳарбий тўқнашувларда, ҳарбий база ёки казарма сифатида қўлланилган... Кўплаб давлатларда юз бераётган ҳарбий тўқнашувлар нафақат мактаб инфратузилмаси тизимига,балки ўша давлатнинг истиқболи бўлмиш ўсиб келаётган ёшларни билимсиз, қолоқ инсонларга айлантириб қўймоқда”. Декларацияда таълим муассасаларига қилинган ҳужумлар расман қайд этилиб, айбдорлар эса жаҳон ҳуқуқий нормалар асосида жазоланиши белгиланган.\nҲозирда БМТ Хавфсизлик Кенгашининг доимий вакили бўлмиш Буюк Британия дунёнинг бошқа мамлакатларини бу декларацияни қўллаб-қувватлашга ундамоқда. Йирик давлатлар ҳанузгача бу борада фикр билдирмаяптилар. Нима учун фақат Норвегия ва Аргентина, Панама ва Черногория каби давлатлар бу масалада бош қотиришлари керак?\nЎтган йили бу ташаббус кучга кирганидан сўнг, Норвегиянинг қочоқлар масаласи бўйича бош котиби Ян Эгеланн: “10 йилдан сўнг биз ушбу ўтган кунга назар ташлаймиз. Декларацияни маъқул топганлар: “Биз бунга аввалроқ амал қилишимиз керак эди”, дейишади. Норози бўлганлар эса “Нега юз ўгирдик?” каби саволни ўзларига беришади.\nМактаб декларацияси бугунги кунда ёшларга жуда ҳам камлик қилаётган муҳофаза этиш соҳасида муҳим ўрин тутади. Мазкур ҳаракатлар доирасида низо бўлаётган мамлакатларда янги фонд ўз ишини бошлаши керак. Ушбу факт шу ойнинг охирида Истанбулда бўлиб ўтадиган гуманитар саммитда ҳам таъкидланиши лозим.\nЁ ҳаракат қиламиз, ёки ҳеч нарса қилмаймиз. Аммо бутун дунё учун ягона нома бор – мактабларимизни асрайлик.\n07.05.2016 | 1200


06.07.2015. Туризм соҳасида ҳамкорлик тўғрисида\nТуризм соҳасида ҳамкорлик тўғрисида\nҲужжат кучини йўқотган 01.10.2018\nМазкур Битим Ўзбекистон Республикаси Ҳукумати билан Ҳиндистон Республикаси Ҳукумати ўртасида 2018 йил 1 октябрдаги «Туризм соҳасида ҳамкорлик тўғрисида»ги Битимга асосан ўз кучини йўқотган.\nЎзбекистон Республикаси Ҳукумати, унинг номидан «Ўзбектуризм» Миллий компанияси ва Ҳиндистон Республикаси Ҳукумати, унинг номидан Туризм вазирлиги, бундан буён «Томонлар» деб аталувчилар,\nикки давлат ўртасида туризм соҳасидаги ҳамкорликни янада ривожлантириш ва мустаҳкамлашга интилган ҳолда,\nтуризм секторининг иқтисодий ривожланишда муҳим эканлигини англаб,\nтуризмнинг Томонлар давлатлари халқлари ўртасида ўзаро тушунишни кучайтиришда муҳим омил эканлигини тан олиб,\nтенглик, ўзаро ҳурмат ва ўзаро манфаат тамойилларига асосланиб,\nТомонлар ўз давлатлари фуқароларини икки мамлакат халқларининг тарих ва маданият соҳасидаги ютуқлари, шунингдек табиати ҳамда диққатга сазовар жойлари, тарихий обидалари ва миллий анъаналари билан таништириш мақсадида туризм соҳасидаги ҳамкорликни кенгайтиришга кўмаклашадилар.\nТомонлар давлатлари миллий қонунчилиги асосида ўз фуқароларининг ҳар иккала мамлакатларга сафарларини рағбатлантирадилар. Томонлар туризм соҳасидаги ҳамкорликни мустаҳкамлаш мақсадида манфаатдор туристик ташкилотлар ўртасида бевосита алоқаларни ва ҳамжиҳатликни кўллаб-қувватлайдилар.\nТомонлар мазкур Битим доирасида қуйидаги соҳаларда ҳамкорликни мустаҳкамлашга интиладилар:\nа) туризм соҳасига оид маълумотлар билан алмашиш;\nб) кадрлар малакасини ошириш бўйича ҳамкорлик қилиш мақсадида мутахассислар билан алмашиниш дастурларини ташкил этиш;\nв) туризм соҳасига инвестицияларни жалб қилишни рағбатлантириш, шу жумладан Томонлар давлатларининг миллий қонунчилигига мувофиқ тақдим этиладиган инвестициявий имтиёзлар тўғрисида ахборот алмашиниш;\nг) Томонлар давлатлари туроператорлари ва туризм соҳасида фаолият юритувчи етакчи оммавий ахборот воситалари вакиллари учун ўзаро махсус ташрифлар уюштириш;\nд) тарғибот, маркетинг ва тўхташ жойларини ривожлантириш ҳамда бошқариш соҳасида тажриба алмашиш;\nё)ҳар иккала Томон давлатларида ўтказиладиган кўргазма ва ярмаркаларда иштирок этиш;\nж) хавфсиз ва барқарор туризмни ривожлантиришга кўмаклашиш.\nТомонлар мазкур Битим ижросини таъминлаш юзасидан фикр алмашиш мақсадида таркибига ҳар икки Томондан тенг миқдорда аъзолар киритиладиган Қўшма ишчи гуруҳ тузишлари мумкин.\nҚўшма ишчи гуруҳ ўз даврий учрашувларини ҳар икки йилда бир маротаба Томонлар олдиндан ўзаро келишган муддатларда навбат асосида ўтказади. Томонлар мазкур учрашувларга туризм соҳасида фаолият юритадиган компаниялар вакилларини таклиф этишлари мумкин.\nҚўшма ишчи гуруҳ учрашувини ўтказишда юборувчи Томон сафар билан боғлиқ йўл ва яшаш ҳаражатларини қоплайди. Учрашувни ташкил этиш билан боғлиқ барча ҳаражатларни қабул қилувчи Томон қоплайди.\nМазкур Битим Томонлар ва уларнинг давлатлари иштирокчи бўлган бошқа халқаро шартномалардан келиб чиқадиган ҳуқуқ ва мажбуриятларига дахл қилмайди.\nМазкур Битимга Томонларнинг ўзаро келишувига мувофиқ дипломатик каналлар орқали ушбу Битимнинг ажралмас қисми ҳисобланадиган ёзма ўзгартиш ва қўшимчалар киритилиши мумкин.\nУшбу Битим қоидаларини талқин қилиш, амалга ошириш ва/ёки қўллашда юзага келадиган қар қандай келишмовчиликлар Томонлар ўртасида дипломатик каналлар орқали ўзаро маслаҳатлашув ёки музокаралар йўли билан ҳал этилади.\nМазкур Битим имзоланган санадан бошлаб кучга киради.\nМазкур Битим беш (5) йил давомида амал қилади ва Томонлардан бири дипломатик каналлар орқали тегишли муддат тугашидан олти (6) ой аввал ушбу Битимни тугатиш нияти тўғрисида ёзма равишда бошқа Томонни хабардор қилмагунига кадар унинг амал қилиши ўз-ўзидан кейинги шундай муддатларга узаяверади.\nБунинг тасдиғи сифатида тегишли Ҳукуматлар томонидан ўрнатилган тартибда ваколат берилган қуйида имзо чекувчилар мазкур Битимни имзоладилар.\n2015 йил 6 июлда Тошкент шаҳрида икки асл нусхада, хар бири ўзбек, ҳинд ва инглиз тилларида тузилди, бунда барча матнлар бир хил кучга эга.\nМазкур Битим қоидаларини талқин қилишда келишмовчиликлар юзага келган ҳолда инглиз тилидаги матн устувор ҳисобланади.


Сизни Улуғ Ватан урушида қозонилган ўалабанинг 69 йиллиги муносабати билан самимий табриклайман.\nХалқларимиз фашизмга қарши елкама-елка қаҳрамонона жанг қилган ва беҳисоб қурбонликлар эвазига ўзларининг ҳаётини, эркинлигини ва муносиб келажагини ҳимоя қилган. Биз миллионлаб қурбонлар хотирасига таъзим қиламиз ва мислсиз жанглардан омон чиқиб, бизни тинчликни асраб-авайлашга, қадрига етишга даъват этган ота-боболаримизнинг жасоратига ҳамиша юксак эҳтиром кўрсатамиз.\nБуюк ўалаба ёди бугун ҳам мамлакатларимиз халқларини бирлаштирмоқда. Биз бу йил 10 йиллигини нишонлайдиган Россия Федерацияси ва Ўзбекистон Республикаси ўртасидаги Стратегик шериклик тўғрисидаги шартнома бунинг ёрқин тасдиғидир. Ишончим комилки, Россия ва Ўзбекистон алоқаларининг янада мустаҳкамланиши Марказий Осиёда хавфсизлик ва барқарорликни таъминлашга хизмат қилади.\nМуҳтарам Ислом Абдуғаниевич, Ўзбекистонда яшаётган Улуғ Ватан уруши фахрийларига миннатдорлигим ва энг самимий табрикларимни, бутун Ўзбекистон халқига тинчлик ва фаровонлик тилаб билдирган эзгу тилакларимни қабул қилгайсиз.


1. Китоб – маънавият асоси\nХалқимиз китобсевар. Боболаримиз, момоларимизнинг халқ достонларини ёддан билишлари, узун кечаларда, шам ёруғида оила даврасида нодир асарларни мутолаа қилишни анъанага айлантирганликлари кечагидек ёдимизда.\n2. На кинолента, на театр саҳнаси, на видеотасмалар беролмайдиган жозиба\n3. Қўчқор Норқобил:"Адабиёт бу ўзни англамоқ дегани!"\nМен учун “Хосиятли дунё”да яшашнинг азобиям бор, қувончиям бор. Худойим менга озгина бўлса-да, ижодкорлик идрокини бермаганида, эҳтимол, мен уни англамасмидим, деб ўйлайман.


АҚШ ваҳимада. КХДР биологик қуролни қўллаши мумкинми? – КУН УЗ\nГлавная / Жаҳон / АҚШ ваҳимада. КХДР биологик қуролни қўллаши мумкинми?\nАҚШ ваҳимада. КХДР биологик қуролни қўллаши мумкинми?\nAnvar 11.12.2017\tЖаҳон Comments Off on АҚШ ваҳимада. КХДР биологик қуролни қўллаши мумкинми? 50 Показы\nАмерика разведкаси 2006 йилда АҚШ конгрессини Пхеньян биологик қуролни махфий тарзда ишлаб чиқиш билан шуғулланаётгани ҳақида огоҳлантирган. Айни дамда бу дастур энг юқори паллага чиқди, деб ёзмоқда The Washington Post разведка доираларидаги экспертлар ҳамда манбаларга таянган ҳолда.\nЎн йил муқаддам экспертлар Шимолий Кореяга қуролни тўлақонли яратиш учун техник кўникмалар етишмаётганини таъкидлаб ўтишганди. Бироқ айни дамда вазият ўзгарди. КХДР «биоқуролнинг илғор дастури учун эҳтимолий фойдаланилиши мумкин бўлган керакли механизмларни қўлга киритиш йўлида тинимсиз ҳаракатланмоқда», деб ёзади WP.\nБундан ташқари, таъкидланишича, КХДР ҳукумати олимларни хорижга микробиологияни ўрганиш учун юбормоқда.\nВоқеаларнинг бундай ривожи америкалик таҳлилчиларни ваҳимага солди. Уларнинг фикрича, Шимолий Корея агар хоҳласа биологик патогенларни саноат кўламида ишлаб чиқаришни йўлга қўйиши мумкин.\n«Агарда бу эртага бошланса, буни пайқамаслигимиз ҳам мумкин. Бунда бизга фақат омад кулиб боқиши ҳамда маълумот етказиб берувчилар керакли жойда бўлиши ҳал қилувчи ўринни эгаллайди», – дея айтиб ўтган нашрга ўз номини ошкор этмаган амалдор.\nЭслатиб ўтамиз, аввалроқ АҚШ КХДР билан тўғридан-тўғри музокараларга тайёрлиги, фақат бу агарда Пхеньян ядро қуролидан холи ҳудудни яратиш жараёнини бошласагина рўй бериши мумкинлиги хабар қилинганди.\nАҚШ биологик қурол КХДР\t2017-12-11\nTags АҚШ биологик қурол КХДР\nПред. Шахмат ўйнашни билмайдиган сунъий онг энг кучли шахмат дастурини доғда қолдирди\nСледующая Дунёнинг энг кўп қурол сотувчи мамлакатлари – АҚШ ва Россия\nГерманиянинг Фолкмарзен шаҳрида номаълум ҳайдовчининг каранавал иштирокчилари устига автомобилни босиб бориши қасддан амалга оширилган, деб ҳисобламоқда Гессен …\nАҚШ авиацияси Россия самолётларига жангариларни йўқ қилишда халақит бермоқда – Конашенков\nОта – онага оқ бўлиш…\nТеррорчилар инсониятни йўқ қилмасдан аввал, инсоният терроризмга барҳам бериш керак\nДуоларимиз нега ижобат бўлмайди?


Мобил телефонларнинг эркин савдоси тўхтатилмоқда\n29 феврал 2020, Тошкент вақти: 09:56\nМобил телефонлар сотиш ҳаққи яқин кунларда фақат уяли алоқа компанияларига хатлаб берилиши мумкин.\nТошкентдаги энг йирик савдо марказларидан бири бўлган Абу Саҳий савдо марказида телефон савдоси тухтатилгани тадбиркорларнинг бундай ҳавотирларини кучайтирди.\nАбу Саҳий савдо маркази бош директорининг ёрдамчиси Жасур Ёқубов мобил телефонларнинг сотувда йўқлигини изоҳлашга уринди.\n- 10 кундан бери сотилмайди. Тадбиркорлар олиб келишмаган, сотишмаяпти. Тадбиркорларимиз ўзи сотишади. Нимани олиб келса, шуни сотади. Тадбиркорларнинг ўзининг хоҳиши-да. Масалан¸ мобил телефонлар ўзи кўп ҳам бўлмаган. Ишлатилган телефонларни сотган бўлиши мумкин ўзимизда. Ҳозир улар ҳам йўқ, деди Жасур Ёқубов.\nАбу Саҳийда ишловчи тадбиркорлар мобил телефонларни яширинча сотишга ўтиб олган, дейди Озодлик илтимосига биноан бозорни айланган аммо исми ошкор этилишини истамаган манбаъ.\nБозорда сотилаётган мобил телефонларининг аксари божхона тўловларини четлаб ўтиб мамлакатга киритилгани боис уларнинг нарҳи арзонроқ, аммо айнан шу боис ҳукумат телефонлар савдосини "тартибга солиш" ниятида.\nОзодлик боғланган Тошкентдаги мобил телефонлар дўкони ходимаси мобил компаниялари телефонлар савдосини ўзларига олаётгани боис дўконни ёпишга мажбур бўлгани ҳақида гапирди.\n- Биз ҳозир мобил телефонлари сотмаяпмиз. Чунки, мобил телефонларни растаможка қиладиган бўлсак, энг содда мобил телефоннинг нарҳи 800-900 минг сўмга етиб қолади. Эшитишимизда мобил телефонлар савдоси билан уяли алоқа операторлари шуғулланади. Бунинг яхши томони Ўзбекистонга Хитойнинг эмас, балки Финляндиянинг тоза моллари келади. Аммо телефонлар нарҳи кўтарилиб кетади, деди дўкон ходимаси.\nАммо ҳозирча Тошкентда қўлтелефонлар савдосини давом эттираётган дўконлар талайгина. Тошкентдаги Hello Mobile дўкони шулардан бири. Аммо телефонларнинг савдоси уяли алоқа операторларига ўтиб кетиши ҳақидаги гаплар уларнинг қўлоғига ҳам чалинмоқда.\n- Телефонларни фақат мобил алоқа операторлари сотиши ҳақида эшитганман, дейди дўкон ходими.\nЎзбекистондаги уяли алоқа операторларидан ҳозирча бу борада жўяли жавоб олишнинг имкони бўлмади.\nRWS (собиқ Perfectum Mobile) мобил компанияси ходими қўл телефонлари эркин савдоси тўхтатилганидан бехабарлигини айтди.\n- Сотиш фақат мобил операторларига ўтказилиши ҳақида эшитмаганман, бизда атиги беш хилдаги телефонлар сотилади, ёнимиздаги дўконда ассортимент кўпроқ, деди RWS ходими.\nМТС (собиқ Uzdunrobita) компанияси ходими айни пайтда компанияда мобил телефонлари сотилмаётгани, бироқ сотиш режаси борлигини айтди.\n- Биз телефон сотмаймиз. Ҳали сотмаяпмиз биз. Унақа гап йўқ. бундан бу ëғига агар апаратлар келса, МТСнинг ўзининг номерларини сотамиз. Бундай ҳолат Россияда бор, ҳозирча бизда йўқ, деди МТС ходими.\nUzMobile компанияси ходими эса, компания мижозларини ўзи телефон билан таъминлашини билдирди.\nТошкентда мобил телефонлар энг кўп Навоий кўчасидаги элект-жиҳозлар ярмаркасида сотилган эди. Жорий ой ўртасида Навоийдаги ушбу дўконлар ер билан яксон қилинди. Уларнинг айримлари собиқ "Малика" тикув фабрикасига кўчирилгани маълум. Янги савдо мажмуасининг 10 апрелдан бошлаб иш бошлаши кутилмоқда.\nНавоий ярмаркасида телефонлар билан савдо қилган тадбиркорлардан бири Озодлик радиосига аноним тарзда ўзининг бундан буён телефонлар билан шуғулланмаслигини айтди.\nРасмий маълумотга кўра, Ўзбекистонда мобил телефонлардан фойдаланувчилар сони 2011 йилга келиб 20 миллион одамга яқинлашган.\nБугунги кунда Ўзбекистонда бешта уяли алоқа оператори фаолият кўрсатмоқда. Телефонлар савдосининг улар қўлига ўтиши рост бўлса, бу компаниялар ва улар ортидаги шахсларга мўмайгина қўшимча даромад олиб келади.


Ўзбекистонда нархни ошираётганлар халққа ҳисоб беришлари керакми? « O'zbekiston ERK Demokratik Partiyasi\n07 April 2012 - 11:47\nЎзбекистонда 1 апрелдан иссиқ ва совуқ сув, марказий иситиш тизими ҳақи ҳамда электр нархлари яна кўтарилади. Шу пайтгача 1 киловатт электр қуввати учун 91 сўм тўлаган оддий одамлар апрелдан 97 сўм тўлашади. Иссиқ сув ўртача 15 фоиз, совуқ сув 10 фоиз қимматлайди. Шу кунларда газ нархи ҳам ошади, деган гапларни одамлар эшитганлар.\nАммо, маҳаллий журналистларга кўра, масъуллар ўз даромадларининг манбаи бўлган аҳолини нарх-навонинг оширилиши юзасидан талаб қилинган шаклда огоҳлантиришни ўзларига эп кўришмайди. Ваҳоланки, одатий жамиятларда ҳокимият халқ олдида ҳисобот бериши керак. Уларнинг айтишларича, Ўзбекистон конституцияси бўйича ҳам халқ ҳокимият манбаи ҳисобланади, ҳукумат эмас.\nЎзбекистонда иш ҳақлари ва пенсиялар ўтган йили декабридан 10 фоиз оширилган, энг кам маош қарийб 63 минг, энг кам пенсия 123 минг этиб белгиланган. Мустақил ҳисоб-китобларга кўра, шу кеча-кундузда Тошкентда кичик бир оиланинг истеъмол савати 300 АҚШ доллари ёки 846 минг сўмни ташкил этмоқда.\nЎзбекистон яширин иқтисодиёт исканжасида


Тарғибот тадбири когонликларни мамнун этди | Ўзбекистон Халқ демократик партияси\nЎзХДП фракцияси раҳбари Улуғбек Иноятов фидокор устозларга миннатдорлик билдирди (видео) Оилалар камбағаллик шароитидан чиқиши учун айнан қанақа чоралар кўриляпти? Яна қайси масалалаларга эътибор қаратиш муҳим? Улуғбек Иноятов: Ҳар бир иш ўрни катта ижтимоий аҳамиятга эга\nТарғибот тадбири когонликларни мамнун этди\n2019-10-07 18:10:24 1372\nТараққиётнинг янги босқичига қадам қўйган Ўзбекистонда парламент ва маҳаллий кенгашларни сайлаш учун тамомила ўзгача руҳдаги сайлов компанияси бошланди. Бу жараёнга янгича қарашлар ва янгича ғоялар билан кириб келаётган Ўзбекистон Халқ демократик партияси сайловолди тадбирларини ҳам янгича форматда халқ орасида ўтказишга киришганидан хабарингиз бор.\nТаъкидлаш ўринлики, ЎзХДП туман ва шаҳар кенгашлари ташаббуси билан ўтказилаётган бундай сайловолди тарғибот тадбирлари воҳамиз аҳлини мамнун этмоқда.\nЎзбекистон Халқ демократик партияси Когон шаҳар ва туман Кенгашлари ташаббуси билан Когон шаҳридаги Темирйўлчилар Истироҳат боғида “Ижтимоий ҳимоя ва фаровонлик учун курашамиз” шиори остида ўтказилган тарғибот тадбирида ташриф буюрган санъаткор ва хонандаларнинг қувноқ чиқишлари ҳаммага кўтаринки кайфият улашди.\nТадбирни Халқ демократик партияси Когон шаҳар кенгаши раиси Шоира Изомова кириш сўзи билан очиб, сайловларнинг юртимиздаги демократик жараёнларни жадаллаштиришдаги аҳамияти, партиянинг янги Сайловолди дастурида белгиланаётган асосий ғоя ва вазифалар ҳақида қисқача маълумот берди.\nТадбир доирасида ўтказилган қизиқарли лоторея ўйинлари шоусида иштирокчиларга партия ташкилоти томонидан совғалар тарқатилди.\nТадбир давомида Когон шаҳар маданият уйи санъаткорларининг чиқишлари барчага кўтаринки ва байрамона кайфият улашди. Болалар иштирокида ўтказилган турли ноанъанавий ўйинлар ғолиблари ҳам рағбатлантирилди.\n— Мен Зиёкор маҳалласиданман, — дейди иштирокчилардан бири кекса отахон Барот Раззоқов.— Авваллари партия тадбири давра суҳбати тарзида ўтказиларди. Бу галгиси бошқача ўтгани боис эсда қоларли бўлди. Лоторея ўйинида соврин эгаси сифатида партиянинг совғаларини олдим. Бундан хурсандман.\n— Мен шу истироҳат боғида боғбон бўлиб ишлайман, — дейди биз билан суҳбатда имконияти чекланган фуқаро Ўткир Садиков.— Қўшиқ айтишга қизиқаман. Доим шу ерда ўтган тадбирларда санъаткорларнинг чиқишларини томоша қилиб туриб уларга ҳавасим келарди. Бугунги тадбирда партия ходимлари менга ҳам саҳнага чиқиш имкониятини беришди. Совғалар билан рағбатлантиришганидан бошим осмонга етди. Биринчи бор ўз санъатимни халққа намойиш этдим. Барчага раҳмат! Бу илк ижро мен учун унутилмас кун бўлди.


Сайёрамизда шундай жойлар борлигини билармидингиз?\n17:25 / 02.01.2017\nКанаданинг узоқ шимолида "Қор малика" иллюстрациясига ўхшаш, ёввойи Нунавут ҳудуди мавжуд. Қирғоқдан бир неча километр нарида ҳақиқий айсберг бўйлаб сайр қилишингиз ва ўзингизни Кай ёки Гердадек ҳис қилишингиз мумкин.\nTorre Di Pisa (Доломит, Италия)\nTorre Di Pisa меҳмонхонасигача яёв юриб келишга тўғри келади - бу ерга етиш осон бўлмаслиги аниқ. Йўл якунида ҳолдан тойган сайёҳлар меҳмонхонанинг қулай хоналарида ором олишлари мумкин бўлади, бу ернинг мазарасини эса сўз билан таърифлаб бўлмайди.\nНарроу-Лож (Вуд-Тикчик миллий парки, Аляска)\nУшбу кичик балиқчи уйи ярим оролнинг энг чеккасида, миллий парк банд қилган ҳудудда жойлашган. Бу ердан энг яқин жойгача бўлган масофа - 600 километр, шу боис бу ерга фақат гидросамолётда етиб олиш мумкин. Нарроу-Ложда дам олиш арзонга тушмаслиги аниқ, бироқ бу ерда балиқ тутиш бир умр ёдда сақланиб қолади.\nЙўқотилган шаҳар (Колумбия)\nКолумбия жунглисида йўқолиш хавфи остидаги шаҳар жойлашган. Бу ерга ташриф буюриш учун бир неча кун керак бўлади - Санта-Ананинг махсус гидлари довюрак сайёҳни бу ёввойи ўрмонда сайр қилдиришдан хурсанд бўлишади. Жунглидаги қадимий вайроналар - яхши сақланган 200 иншоот - ҳар қандай сайёҳни археологияга қизиқтириб қўяди.\nКаса Андина (Титикака кўли, Перу)\nТитикака кўли бўйлаб тўрт соатлик саёҳат жуда камчилик кўришга муваффақ бўлган сўлим гўшага бошлайди. Бу ерда ҳеч қандай цивилизация белгиси йўқ - бизнинг техно-давримизда бундай жойда дам олишни кўпчилик орзу қилса керак.\nАнегада (Британия Виргин ороллари)\nМураккаб қоялар тизими бу жойни қадимий дунёнинг ҳақиқий қалъасига айлантирган. Фақат маҳаллий аҳолидан чиққан энг тажрибали балиқчиларгина бу ерда қайиқда сайр қила олишади. Ушбу масканда диққатга сазовор жойлар кўп - ёввойи балиқларга тўла қўлтиқ, ёввойи ҳайвонлар яшшовчи пальма чакалакзорлари ва алоҳида мавзуга арзийдиган бетакрор соҳиллар.\nМаҳаллий аҳоли бу жойни "Жаҳаннам эшиги", деб атайди - ушбу этимологияга изоҳ бериш учун қайнаб турган оловга бир марта қарашнинг ўзи кифоя. Кратер 40 йилдан зиёд вақтдан бери алангаланиб келади.\nПерудаги Мачу-Пикчу ҳақида ҳамма эшитган бўлса керак - Гватемаладаги қадимий шаҳар Мирадор ҳақида эса кўпчилик учун жумбоқ. Бу ерда ҳатто майяга қадар цивилизация бўлган дейишади. Шаҳар салобатли, қўрқинчли меъморий ёдгорликларга бой.\nЖой номи жарангдор бўлса-да, аслида, бу бор-йўғи Саффолк қирғоғидан ўнлаб километр масофада жойлашган ёлғиз тепаликдир. Ҳозир бу ерда фақат бир киши яшайди, лекин тахминан 7 йил илгари Буюк Британия бу жой учун курашган. Қизиқ маълумот: Силенд сайтида истаган киши атиги 320 доллар эвазига граф мавқеига эга бўлиши мумкин.\nКичик қишлоқлар (Гуйчжоу, Хитой)\nГуйчжоу Хитойдаги энг қашшоқ провинциялардан бири ҳисобланади. Модернизация бу ерни ҳам четлаб ўтмайди, албатта. Бу эса классик кичик қишлоқларнинг йўқолиш хавфини келтириб чиқармоқда. Провинцияда яшовчи маҳаллий аҳоли барча керакли нарсаларни ўз қўли билан яратади. Бу ерга бир неча кун, ҳатто бир ҳафтага саёҳат қилсангиз, афсусланмайсиз - қишлоқ кўчаларини шошилмасдан сайр қилиш сизга хотиржамлик бахш этади.\nНогиронлиги бўлган болалар Ўзбекистон бўйлаб саёҳатда (фото)\nТошкент саёҳат учун энг машҳур МДҲ шаҳарлари рўйхатида нечанчи ўринни эгаллади?\n17:51 / 18.04.2018\n"Ўзбекистондан кетмасимданоқ бу ерга яна келишни режалаштириб қўйдим" - Карен Ананд